Улуғвор Шоҳ, Масиҳни олқишланг! | Тадқиқ сони\n«Қўриқчи минораси» (тадқиқ сони) | Февраль 2014\nУлуғворлик билан олға бос! ЗАБ. 44:5\nҚайси маънода Яҳова Исони «дўстлари узра» тайинлади?\nИсо қачон белига қиличини боғлади, уни илк бор қандай қилиб ишга солди ва кейинги сафар қачон ундан фойдаланади?\nЖангчи Шоҳ Исо Масиҳ қайси муҳим ҳақиқатни ҳимоя қилиши керак?\n1, 2. Нега Забурнинг 44- саноси бизни қизиқтириши керак?\nУЛУҒВОР шоҳ, душманлар устидан ғалаба қозониш ҳамда ҳақиқат ва одилликни ҳимоя қилиш учун отга миниб йўлга чиқади. Ғалаба қозонгач, у гўзал келинга уйланади. Ушбу шоҳ авлодлар оша ёдга олиниб, абадий улуғланади. Мазкур баёнот Забур 44- саносининг асосий мавзусидир.\n2 Аммо Забурнинг 44- саноси, бахтли якунланадиган ҳаяжонли ҳикоядан кўра кўпроқ нарсани ўз ичига олади. Бу оятлардаги воқеалар биз учун муҳим аҳамиятга эга. Чунки улар ҳозирги ва келажак ҳаётимизга тегишлидир. Шундай экан, келинг, ушбу санони диққат билан ўрганиб чиқайлик.\n«ЮРАГИМДАН ГЎЗАЛ СЎЗЛАР ТЎКИЛАДИ»\n3, 4. а) Сано бастакори қаламга олган «гўзал сўзлар» нима ва у қалбимизга қандай таъсир қилиши керак? б) Шоҳ ҳақида қандай хабарни ваъз қиляпмиз ва қай йўсин тилимиз гўё қаламга айланиши мумкин?\n3 Забур 44:2 ни ўқинг. «Гўзал сўзлар» сано бастакорининг юрагига шунчалик таъсир қилганки, шоҳга тегишли хабар унинг ичидан «тўкила» бошлаган. Ибронийчадан «тўкилиш», деб таржима қилинган сўз «тўлиб-тошмоқ» ёки «тўлқинланмоқ», деган маъноларга эга. Бу нарсалар, сано бастакорининг қалбини завққа тўлдирган ва тилини гўё «моҳир котиб қаламидай» қилиб қўйган эди.\n4 Хўш, бу бизга қандай тегишли? Ҳа, қалбимизни тўлқинлантирадиган гўзал сўзлар, бу Масиҳий Шоҳлик ҳақидаги хушхабардир. Айнан 1914 йилда у «гўзал» хабарга айланди. Ўшандан бери ушбу хабар, келажакда ўрнатилиши керак бўлган Шоҳлик ҳақида эмас, балки ҳозирда осмонда фаолият юритаётган мавжуд ҳукумат ҳақидадир. Бу хабар, «ҳамма халқларга шаҳодат берилиши учун бутун дунё бўйлаб» биз ваъз қилаётган «Шоҳлик ҳақидаги хушхабардир» (Мат. 24:14). Шоҳлик тўғрисидаги хушхабар бизнинг қалбимиздан «тўкиляптими» ёки тўлиб-тошяптими? Уни ғайрат билан ваъз қиляпмизми? Сано бастакоридек бизнинг ҳам «шеърларимиз» Шоҳимиз бўлмиш Исо Масиҳ ҳақидадир. Биз уни, самовий тахтга ўтқазилган Масиҳий Шоҳликнинг Подшоҳи деб эълон қиляпмиз. Барчани, қолаверса бу дунёнинг ҳукмдорларини ҳам Исонинг Шоҳлигини тан олишга таклиф этяпмиз (Заб. 2:1, 2, 4–12). Воизлик ишида Аллоҳнинг Каломини кенг қўллаганимизда, тилимиз гўё «моҳир котиб қаламига» айланади.\nШоҳимиз Исо Масиҳ ҳақидаги хушхабарни хурсандчилик ила ваъз қиляпмиз\nШОҲНИНГ «ЛАБЛАРИДАН ЛАТИФ СЎЗЛАР ЁҒИЛАДИ»\n5. а) Исо қайси жиҳатдан «чиройли» бўлган? б) Исо қандай тарзда ваъз қилган ва қай йўсин биз унинг ўрнагига тақлид қилсак бўлади?\n5 Забур 44:3 ни ўқинг. Муқаддас Ёзувларда Исонинг ташқи кўриниши ҳақида унча кўп нарса айтилмаган. Лекин аминлик билан айтиш мумкинки, мукаммал инсон сифатида у «чиройли» бўлган. Аммо унинг чиройи Яҳовага бўлган садоқати ва бенуқсонлигида ифодаланган. Бундан ташқари, Исо Шоҳлик ҳақидаги хабарни ваъз қилганда, «латиф сўзлардан» фойдаланган (Луқо 4:22; Юҳан. 7:46). Биз ҳам воизлик ишида унинг ўрнагига тақлид қилиб, одамларнинг қалбини забт этадиган сўзлардан фойдаланишга интиляпмизми? (Колос. 4:6).\n6. Қандай қилиб Худо Исога «тоабад» барака берди?\n6 Исонинг Отасига бўлган садоқати ва чуқур севгиси туфайли Яҳова унга ер юзидаги хизмати давомида барака бериб, фидокорона ўлимидан сўнг мукофотга сазовор қилди. Ҳаворий Павлус бу борада шундай сўзларни айтганди: «У [Исо] инсон қиёфасига киргач, ўзини паст тутиб, то ўлимгача, азоб устунидаги ўлимигача итоатли бўлди. Шу сабабли Аллоҳ уни янада юксалтириб, ҳар қандай исмдан юқори исмни унга ато этди. Токи Исонинг исми олдида осмону ердаги ва ер остидаги барча тиз чўксин. Қолаверса, ҳар бир тил Исо Масиҳни Ҳазратим дея очиқ тан олиб, Отамиз Худога шараф келтирсин» (Филип. 2:8–11). Дарҳақиқат, Яҳова Исони тирилтириб, унга боқий ҳаёт ато этиш орқали «тоабад» барака берди (Рим. 6:9).\nШОҲ «ДЎСТЛАРИ УЗРА ЎТҚАЗИЛДИ»\n7. Қайси маънода Худо Исони «дўстлари узра» тайинлади?\n7 Забур 44:7, 8 ни ўқинг. Исо ҳақиқатни чуқур севгани ҳамда Отасининг исмига доғ туширадиган барча нарсадан нафратлангани учун Яҳова уни Масиҳий Шоҳликнинг Подшоҳи қилиб тайинлади. Исо «дўстлари узра», яъни Довуд наслидан бўлган барча Яҳудо шоҳларидан кўра, кўпроқ «шодлик мойи» билан мойланди. Қандай қилиб? Авваламбор, Исони Аллоҳ Яҳованинг Ўзи мойлаган. Бундан ташқари, Яҳова уни нафақат Подшоҳ, балки Олий Руҳоний қилиб ҳам тайинлаган (Заб. 2:2; Иброн. 5:5, 6). Қолаверса, Исо том маънодаги мой билан эмас, муқаддас руҳ билан мойланган ва унинг Шоҳлиги ер юзида эмас, балки осмондадир.\n8. Нега тахтни Исога «Худо берган» деса бўлади ва нимага у адолат ила ҳукм суришига амин бўлишимиз мумкин?\n8 1914 йилда Яҳова Ўз Ўғлини осмонда Масиҳий Шоҳ қилиб тайинлади. Исонинг шоҳлик ҳассаси, «адолат ҳассасидир». Шундай экан, аминлик билан айтиш мумкинки, у доимо адолат ва ҳаққонийлик ила ҳукм суради. Унинг бошқаруви қонуний асосга эга, зеро бу тахтни унга «Худо берган». Яъни Яҳованинг Ўзи бу Шоҳликнинг пойдеворидир. Қолаверса, Исонинг «тахти тоабаддир». Бундай қудратли Шоҳ бошқаруви остида Яҳовага хизмат қилаётганимиздан фахрланишимиз керак эмасми?\nШОҲ БЕЛИГА ҚИЛИЧИНИ БОҒЛАМОҚДА\n9, 10. а) Исо қачон белига қиличини боғлаган ва қай йўсин уни ишга солган? б) Қандай қилиб Масиҳ келажакда қиличини ишга солади?\n9 Забур 44:4 ни ўқинг. Аллоҳ Яҳова Шоҳга мурожаат қилиб, қиличини белига боғлашни буюрди. Шу йўсин Худо, Исога Унинг ҳукмдорлигини рад этган барчага қарши жанг қилиш ҳамда Ўзининг ҳукмларини амалга ошириш ҳуқуқини берди (Заб. 109:2). Исо енгилмас Жангчи Шоҳ бўлгани учун унга «эй қудратли шоҳ», деб мурожаат қилинмоқда. Исо 1914 йили белига қиличини боғлаган эди. Ўшанда Исо Шайтон ва унинг жинларини осмондан ер юзига улоқтириб, ғалаба қозонганди (Ваҳ. 12:7–9).\n10 Аммо бу, Жангчи Шоҳ зафар қозонишининг фақатгина бошланиши эди. У ҳали «мутлақ ғалабага эришиши» керак (Ваҳ. 6:2). Яҳованинг ҳукмлари Шайтоннинг бу дунёсига нисбатан ҳали амалга ошиши ҳамда Иблис ва унинг жинлари йўқ қилиниши керак. Аввал, сохта дин империяси бўлмиш Буюк Бобил яксон қилинади. Яҳова бу ёвуз «фоҳишани» тор-мор қилиш учун сиёсий раҳбарлардан фойдаланади (Ваҳ. 17:16, 17). Сўнгра, Жангчи Шоҳ Шайтоннинг измида бўлган сиёсий кучларга қарши чиқиб, уларни йўқ қилади. Кейин, шунингдек «тубсизлик фариштаси» деб аталган Масиҳ, Шайтон ва унинг жинларини тубсизликка ташлаб, мутлақ ғалабага эришади (Ваҳ. 9:1, 11; 20:1–3). Келинг, ушбу ҳаяжонли воқеалар Забурнинг 44- саносида қандай башорат қилинганини кўриб чиқайлик.\nШОҲ «ҲАҚИҚАТ УЧУН» ЖАНГ ҚИЛАДИ\n11. Қандай қилиб Масиҳ «ҳақиқат» учун жанг қилади?\n11 Забур 44:5 ни ўқинг. Ушбу Жангчи Шоҳ ҳудудларни босиб олиш ёки халқларни бўйсундириш учун жанг қилмайди. Унинг бу адолатли жанги эзгу ниятга эга. У «ҳақиқат, камтарлик, адолат учун» жанг қилади. Ягона Яҳова бутун коинотни бошқариш ҳуқуқига эга. Ушбу энг муҳим ҳақиқат ҳимоя қилиниши лозим. Шайтон Худованд Яҳовага қарши чиқиб, Унинг ҳукмдорлигини шубҳа остига қўйди. Ўшандан бери ушбу ҳақиқат негизи, жинлар ва инсонлар томонидан шубҳа остига қўйиб келинмоқда. Мана энди, Яҳова тайинлаган Шоҳ, фақатгина Аллоҳ бошқариш ҳуқуқига эга эканлигини исботлаш ҳамда бу саволга нуқта қўйиш учун жангга отланишининг вақти келди.\n12. Шоҳ камтарликда қандай ўрнак кўрсатди?\n12 Шоҳ шунингдек камтаринликнинг намунасидир. У Худонинг ягона Ўғли сифатида, Отасининг ҳукмдорлигига камтарлик ила итоат қилишда тенги йўқ ўрнак кўрсатди (Ишаё 50:4, 5; Юҳан. 5:19). Шоҳнинг барча садоқатли хизматчилари унинг намунасига эргашиб, камтарлик ила Яҳовани барча нарсанинг Ҳукмдори сифатида тан олишлари зарур. Фақат шундай одамларгина Аллоҳ ваъда қилган янги дунёда яшай олишади (Закр. 14:16, 17).\n13. Қандай қилиб Масиҳ «адолатни» ҳимоя қилади?\n13 Масиҳ шунингдек «адолат учун» жанг қилади. Ушбу Шоҳ ҳимоя қилаётган адолат, Аллоҳ назаридаги «одилликдир» ёки нима яхши ва нима ёмон борасидаги Яҳованинг меъёрларидир (Рим. 3:21; Қонун. 32:4). Ишаё пайғамбар Шоҳ Исо Масиҳ ҳақида шундай сўзларни башорат қилган: «Шоҳ солиҳлик билан ҳукмронлик қилади» (Ишаё 32:1). Исонинг бошқаруви пайтида «янги осмон ва янги ер» барпо этилади. Ўшанда «адолат ҳукм суради» (2 Бутр. 3:13). Бу, янги дунёда яшайдиган ҳар бир одам Яҳованинг яхшилик ва ёмонлик меъёрлари асосида яшашини назарда тутади (Ишаё 11:1–5).\nШОҲ «ҚЎРҚИНЧЛИ ИШЛАР» КЎРСАТМОҚДА\n14. Қандай қилиб Исо ўнг қўлидаги қилич билан «қўрқинчли ишлар» кўрсатади? (Очқич оятнинг юқорисидаги расмга қ.)\n14 Шоҳ белига қиличини боғлаган ҳолда оқ отга миниб жангга чиқади (Заб. 44:4). Мана, ўнг қўлига қиличини олиб ишга солишнинг вақти ҳам келди. Сано бастакори у ҳақда шундай дея башорат қилган: «Ўнг қўлинг қўрқинчли ишлар кўрсатсин» (Заб. 44:5). Исо Армагеддонда Яҳованинг ҳукмларини амалга ошириш учун келганда, душманларига қарши «қўрқинчли ишлар» кўрсатади. Тўғри, у Шайтоннинг дунёсини қай тарзда йўқ қилиши бизга номаълум. Аммо унинг саъй-ҳаракатлари, Шоҳнинг бошқарувига бўйсуниш ҳақидаги огоҳлантиришни рад этган одамларнинг қалбини ваҳимага солади (Забур 2:11, 12 ни ўқинг). Охират келиши ҳақидаги ўзининг башоратида Исо қуйидаги сўзларни айтган эди: «Одамлар ер юзига келаётган ҳодисаларни кутиб, қўрқувдан адо бўлишади. Чунки самовий кучлар ларзага келади. Шунда улар Инсон Ўғлининг куч-қудрат ва шон-шуҳрат билан булутлар узра келаётганини кўришади» (Луқо 21:26, 27).\n15, 16. Жангга Исонинг ортидан эргашган «қўшин» таркибига кимлар киради?\n15 Шоҳ, Худонинг ҳукмини амалга ошириш учун «қудрат ва шон-шуҳрат билан» келаётгани ҳақида Ваҳий китобида шундай эълон қилинган: «Очилган осмонни ва оқ отни кўрдим. Устида ўтирган чавандознинг номи Содиқ ва Ҳақ эди. У адолат ила ҳукм этиб, жанг қилмоқда. Орқасидан эса оппоқ, тоза ва яхши зиғир матосидан кийим кийган, оқ отларда ўтирган самовий қўшин келаётган эди. Оғзидан эса халқларни нобуд қилиш учун узун ўткир қилич чиқиб турарди. У темир таёқ билан халқларга чўпонлик қилиб, Қодир Тангри қаҳр-ғазабини ифодалайдиган чуқурликда узумни топтайди» (Ваҳ. 19:11, 14, 15).\n16 Исонинг орқасидан эргашадиган «самовий қўшинни» ташкил этган жангчилар таркибига кимлар киради? Исо илк бор қиличини белига боғлаб, Шайтон ва унинг жинларини осмондан ҳайдаб чиқарганида, «ўз фаришталари» билан бирга бўлган (Ваҳ. 12:7–9). Демак хулоса қилиш мумкинки, Армагеддон жангида Масиҳнинг қўшини таркибида муқаддас фаришталар бўлади. Қизиқ, бу қўшин таркибига бошқалар ҳам кирадими? Исо мойланган биродарларига шундай ваъда берган: «Ғалаба қозонаётган ва охиригача менинг ишларимга биноан йўл тутаётганга халқлар устидан ҳокимият ато этаман. Мен унга Отамдан олган худди шундай ҳокимиятни бераман. У темир таёқ билан халқларга чўпонлик қилади, улар эса сопол идиш сингари синиб кетади» (Ваҳ. 2:26, 27). Шундай экан, самовий қўшин таркибига, осмонда яшаш мукофотига эга бўладиган Исонинг мойланган биродарлари ҳам киради. Исо «қўрқинчли ишларни» кўрсатиб, темир таёқ билан халқларга чўпонлик қилаётганида мойланганлар унинг ёнида бўлишади.\nШОҲ МУТЛАҚ ҒАЛАБАГА ЭРИШАДИ\n17. а)Масиҳ ўтирган оқ от ниманинг тимсоли? б) Қилич ва ёй нимани ифодалайди?\n17 Забур 44:6 ни ўқинг. Шоҳ минган оқ от, Яҳованинг назарида пок ва адолатли жангнинг тимсолидир (Ваҳ. 6:2; 19:11). Қиличдан ташқари Шоҳнинг ёйи ҳам бор. Оятда шундай сўзларни ўқиймиз: «Бир оқ отни кўрдим. Чавандозининг қўлида эса ёй бор эди ва унга тож берилганди. У зафар қозониб, мутлақ ғалабага эришиш учун чиқди». Қилич ва ёй, Масиҳ душманларини йўқ қилиш учун фойдаланадиган усулларни ифодалайди.\nЕр юзини тозалаш учун қушлар чақирилади (18- хатбошига қ.)\n18. Масиҳ «ўқларини» ишга солганда, нима юз беради?\n18 Сано бастакори шеърий услубда, Шоҳнинг «ўткир ўқлари» «ғанимларининг юрагини» тешиб ўтиши ва «халқлар оёғи остига йиқилишини» башорат қилган. Бутун дунёда хунрезлик бўлади. Еремиё пайғамбар шундай сўзларни башорат қилган: «Ўша куни бутун ер юзи, бу бошидан нариги четигача Худонинг қудратидан нобуд бўлган одамларнинг жасадларига тўлади» (Ерм. 25:33). Ваҳий китобида эса бу ҳақда қуйидагилар айтилган: «Шунингдек қуёшнинг ўртасида турган фариштани кўрдим. У баланд овозда осмон остида учиб юрган қушларга деди: “Келинглар, Худонинг буюк базмига йиғилинглар. Шоҳлар, саркардалар, кучлилар, оту отлиқлар, ҳамма эркину қуллар, кичигу улуғлар танасини енглар!”» (Ваҳ. 19:17, 18).\n19. Қандай қилиб Масиҳ «олға босиб» мутлақ ғалабага эришади?\n19 Шайтоннинг ёвуз дунёсини йўқ қилгач, Исо «улуғворлик» ила ғалаба сари «олға босади» (Заб. 44:5). Масиҳ, Шайтон ва унинг жинларини тубсизликка кишанлаганида, мутлақ ғалабага эришади. Исо ва 144 000 мойланганлар самода минг йил давомида бошқарганда, улар ўша тубсизликда бўлишади (Ваҳ. 20:2, 3). Шайтон ва унинг жинлари гўё ўлим ҳолатида бўлгандек ҳеч қандай фаолият юрита олишмайди. Ўшанда, ер юзида яшайдиган барча Шайтоннинг таъсиридан озод бўлиб, ўзларининг улуғвор ва ғолиб Шоҳига тўла бўйсунган ҳолда ҳаёт кечира олишади. Аммо бутун ер юзи жаннатга айланганини кўришдан олдин, уларда Шоҳ ва 144 000 мойланганлар билан бирга қувониш учун бошқа бир сабаблари бўлади. Бундай қувончли воқеа кейинги мақолада муҳокама қилинади.\n«ҚЎРИҚЧИ МИНОРАСИ» (ТАДҚИҚ СОНИ) Февраль 2014


Саратон хасталигига қарши табиий дори топилди - Hidoyat.uz\nАсосий саҳифа Янгиликлар Дунё янгиликлари Саратон хасталигига қарши табиий дори топилди\nЧоп этилди Aprel 8, 2020 Саратон хасталигига қарши табиий дори топилдиda fikr bildirishni o'chirish\nАҚШнинг Жанубий Каролина Тиббиёт университети олимлари Индонезиянинг Манадо кўрфазида яшайдиган денгиз шимгичлари (кўп ҳужайрали денгиз ҳайвонлари бўлиб, сув остига бириккан ҳолда яшайди)дан ажратиб олинган манзамин А моддаси бачадон бўйни саратони ҳужайраларининг ўсишини тўхтатиши мумкинлигини аниқлашди.\nСаратон касаллигининг янги табиий давоси ҳақида MedicalXpress нашрида хабар берилди.\nТадқиқотчилар манзамин А нинг тўрт хил бачадон бўйни саратони ҳужайраларида уларнинг ўсиши ва йўқ қилинишига бўлган таъсирини ўрганишган.\nҚайд этилишича, ушбу модда неоплазманинг ўсишини тўхтатган ва баъзи ҳужайраларнинг ўлимига олиб келган, аммо нормал (саратон бўлмаган) ҳужайраларга ножўя таъсир кўрсатмаган.\n“Манзамин А турли хил онкологик касалликларда кузатиладиган маълум бир протеиннинг юқори миқдорини камайтиради. Ушбу модда маълум оқсил ингибиторларига ўхшаш тузилишга эга, аммо бу уларга қараганда ўн баравар самаралироқдир”, дейди тадқиқотчилар.\nЭндликда эса олимлар манзаминнинг ҳайвонларга таъсирини синаб кўришни, шунингдек, одамлар иштирокида клиник синовлар ўтказишни режалаштиришмоқда.


Xiaomi қаерда 2 суткада 1 млн дона смартфон сотганини айтди - Terabayt.Uz\nXiaomi қаерда 2 суткада 1 млн дона смартфон сотганини айтди\nXiaomi шу кунларда бошқа мамлакатларда мобил савдони ривожлантиришга катта сармоя ажратмоқда. Хусусан, жаҳоннинг Хитойдан кейинда турувчи йирик смартфон бозори бўлган Ҳиндистонда бу бренднинг маҳсулотлари оммабоп ҳисобланади.\nXiaomi куни кеча смартфон сотиш бўйича ўрнатилган янги рекордни маълум қилди. Бу натижага ҳиндистонлик харидорларнинг хизмати сингган. Яъни, компания мазкур мамлакатда 48 соат ичида 1 миллион дона смартфон сотишга муваффақ бўлган.\nЯъни, Xiaomi мамлакат бўйлаб ҳар дақиқада 300 донадан турли моделдаги гаджетларни сотишга эришган. Уларнинг орасида Redmi туркуми, хусусан, Redmi Note 4, Redmi 4 ва Redmi 4A моделлари жуда оммабоп. Компания ўзининг натижалари билан фахрланиб, бу натижа ўзининг маҳсулотларига бўлган ишонч ва эътирофнинг тасдиғи эканини билдирган.\nТаҳлилларга кўра, Ҳиндистонда ҳар 3 нафар мобил гаджет фойдаланувчиларидан 2 таси смартфон хариди учун $180 доллардан ошиқ маблағ сарф қилмайди. Бу эса ҳамёнбоп моделлари билан танилган Xiaomi учун айни муддао.\n#Redmi #Redmi Note 4 #Redmi Pro #Xiaomi


2016 йил ёзида Microsoft йирик Windows 10 янгиланишини чиқаради » Ўзбекистон янгиликлари – Zamin.uz\nХусусан, бегона ишлаб чиқувчиларга гўёки Edge браузери учун кенгайтиришлар яратиш рухсати берилади.\nMicrosoft корпорацияси 2016 йилнинг ёзида Windows 10 операцион тизими учун йирик янгиланиш жорий этишни кўзламоқда, деб хабар қилади WinBeta. Унинг код номи – Redstone. Ҳозирда корпорацияда ушбу янгиланишга қандай янги вазифаларни қўшиш устида ўйланишмоқда, аммо янгиликлар ҳақида маълум ахборот ҳам мавжуд.\nБиринчидан, бегона ишлаб чиқувчиларга гўёки Edge браузери учун кенгайтиришлар яратиш рухсати берилади; бу каби имкониятлар, масалан Firefox ва Chrome томонидан тақдим этилмоқда.\nИккинчидан, Microsoft компаниясида гўёки iOS ва OS X тегишли Continuity технологиясини эслатувчи нарса ҳақида гапирилмоқда. Яъни, Windows 10 платформасидаги смартфон фойдаланувчиси мобил қурилмасида сайт томоша қилишни бошлаб, сўнгра ҳудди шу операцион тизимдаги стол компьютерида тўхтаган жойидан давом эттириб кетиши мумкин бўлади. Қайд этилишича, Microsoft мазкур технологиядан фойдаланишга бегона ишлаб чиқувчиларга рухсат беришни кўзлаган, шунинг учун у операцион тизим таркибига кирадиган иловалардагина мавжуд бўлмайди.\n14:01 ОАВ: “Microsoft” ўзининг янги браузерини 21 январда тақдим этиши мумкин


Дунёдаги энг оммабоп спорт тури ҳисобланган футболда ҳам турли можаро, фожиа ва ҳалокатлар бўлиб туради. Бунда инсон омили шунчалик кўп ўрин тутадики, ноқулай вазиятлар билан боғлиқ ҳолатлар, омадли голлар сонига тенг келади, дейиш мумкин. Биз эътиборингизга, уларнинг орасидан 10таликни ҳавола этишга қарор қилдик.\nБарча даврларнинг энг яхши ўйинчиларидан бири Зидан 2006 йилги ЖЧ финалида италиялик футболчи Марко Матераццининг кўкрагига боши билан зарба бериб, ҳакам унга қизил карточка кўрсатишидан кейин мардонавор ҳолда майдонни тарк этиб, барчани лол қолдирди.\nКейинчалик унинг бу ҳаракатига Марко томонидан ҳақоратомуз сўзлар ишлатилгани сабаб бўлгани айтилган.\n2. FIFA раҳбарияти тизимидаги уюшган жиноятчилик\nФИФА – Жаҳон футболининг раҳбар органидир. Айни шу ташкилот ҳам уюшган жиноятчиликка аралашмасликнинг уддасидан чиқа олмади. Можаро 2015 йил 7 июлда авж олди. Ўшанда Швейцариядаги муҳташам Baur Au Lac меҳмонхонасида бехосдан ўтказилган текширувлар натижасида ФИФАнинг 7 нафар юқори лавозимли мулозими ҳибсга олинган эди. Улар порахўрлик, фирибгарлик ва пулларни ноқонуний ўзлаштиришда гумон қилинганди.\n3. Эрик Кантона «қаҳрига учраган мухлис»\nЭрик Кантона «Манчестер Юнайтед» аъзоси бўлган вақтларида мухлис билан боғлиқ можарога аралашиб қолган эди. Балки, ўйинлардан четлатилган футболчи аламини мухлисдан олишга қарор қилгандир. Кантона ўзининг шарқ якка курашларига хос зарбаси туфайли катта миқдорда жаримага тортилди ва мавсум охиригача майдонга туша олмади.\nАндрес Эскобар Колумбия термасининг ҳимоячиси бўлиб, анча кучли футболчи эканини намойиш этишга улгурган эди. У 1994 йили АҚШдаги Жаҳон чемпионатида Колумбия жамоасига сардор бўлганди. Ўйин вақтида, унинг ўз дарвозасига тўп киритиб қўйиши жамоанинг гуруҳ босқичидан чиқа олмаслигига ва алалоқибат Эскобарнинг мухлислардан бири томонидан отиб кетилишига сабаб бўлди.\n7. Уэйн Руни билан боғлиқ «муҳаббат» можароси\nДиего Марадона дунёнинг энг буюк футболчиларидан бири сифатида тан олингани ҳеч кимга сир эмас. Аммо, унинг тақиқланган моддаларга муккасидан кетиши футбол тарихидаги энг шов-шувли воқеалардан бири бўлган эди. Марадона ёшлигидан гиёҳвандлик иллати билан курашиб келганини айтар экан, кўп ҳолларда майдонга ширакайф ҳолда чиққанини тан олганди.\nБу ўйинлар билан боғлиқ можаро юзасидан ҳозиргача суриштирув ишлари олиб борилмоқда. Судлар миллий ҳайъати томонидан ўйинларнинг келишилган жадвали аниқланган эди. Жанубий Кореянинг дарвозабонлари, ҳужумчилари ва ҳакамлардан иборат 10 киши ҳибсга олинганди.\nЛуис Фабиано – бразилиялик легионер футболчи. У дунёнинг энг кўп маош оладиган ўйинчиларидан бири эди. 2005 йили футболчининг онаси, товон пули олиш мақсадида ўғирлаб кетилди. Она қирқ кун мобайнида гаровда қолган ҳамда товон пули тўлангач, соғ-саломат қутқарилган эди.\nИнтернет манбалари асосида Н. ТОЖИМЕТОВ тайёрлади, 2018-07-24, 10:37 187


@Agro_Bank - Kanal statistikasi BANK🇺🇿. Telegram Analytics\n@Agro_Bank Yoqdi 0\n@Agro_Bank iqtibos olgan kanallari\n25 Dec 2019, 07:10\nBANK🇺🇿 12 Feb, 07:19\nHazrati Shams Tabriziy q.s.\nBANK🇺🇿 12 Feb, 07:10\nДавлат меҳнат инспекциялари томонидан бюджет ташкилотлари ва давлат корхоналарида иш вақтидан ташқарида ҳамда дам олиш ва байрам кунларида ишга жалб этишда меҳнат қонунчилиги талабларига риоя этилиши юзасидан мониторинг ўтказилади.\n"1176" рақамли ишонч телефони орқали қонун бузилиш ҳолатлари юзасидан мурожаат қилиш мумкин.\nBANK🇺🇿 12 Feb, 07:08\n✔ Фоиз ставкаси — йиллик 25% дан бошланади;\n✔ Кредит муддати — 3 йилгача;\n✔ Кредит суммаси — 220 млн. сўмгача.\nАвтокредит олиш учун банкнинг ўзингизга қулай филиалига мурожаат қилишингиз ёки батафсил маълумот олиш учун 0 800 1 200 200 рақами орқали мурожаат қилишингиз мумкин.\nBANK🇺🇿 12 Feb, 07:07\nИккиламчи бозордан уй-жой харид қилмоқчи бўлганлар учун\nИпотека-банк АТИБ ипотека кредити тақдим қилмоқда экан.\nКредитнинг мақсади: иккиламчи\n(фойдаланилган) уй-жой бозоридан ҳовли-жой ёки квартира харид қилиш;\nКредит муддати: 10 йилгача;\nФоиз ставкаси: 29 фоиз;\nБошланғич бадал миқдори: 25 фоиз;\nИмтиёзли давр: 6 ойгача;\nКредитнинг энг юқори суммаси:\n- квартира сотиб олиш учун базавий ҳисоблаш миқдорининг 2500 баробаригача\n- ҳовли-жой сотиб олиш учун базавий ҳисоблаш миқдорининг 3000 баробаригача.\nBANK🇺🇿 8 Feb, 18:31\nБанк хизматларидан фойдаланувчиларига маслаҳат!\n⸰ «Ҳар бир оила — тадбиркор»;\n⸰ «Фермер, деҳқон хўжаликлари ва томорқа ер эгаларини қўллаб-қувватлаш»;\n⸰ «Ҳунармандчиликни ривожлантириш»;\n⸰ «Бандликка кўмаклашиш»;\n⸰ «Хотин-қизларни ва оилани қўллаб-қувватлаш»;\n⸰ «Yoshlar — kelajagimiz» дастурлари доирасида 16%ли кредитлар ажратилиши бўйича кўплаб мурожаатлар келиб тушмоқда.\nМижозлар банкларга бориб учрашганида, банк филиаллари ходимлари томонидан "ресурс йўқ" деган важлар билан жавоб бермоқдалар.\nҲурматли фуқаролар сиз банк филиалларига шунчаки учрашманг.\nБанклар сизни аризангизни 3 кун ичида кўриб чиқиб, расмий равишда жавоб беришлари шарт.\nBANK🇺🇿 8 Feb, 18:30\nИкки йиллик микроқарз\nИпотека-банк микроқарз тақдим қилмоқда:\n• микроқарз максимал суммаси – 50 млн.сўмгача;\n- 12 ойгача – 30% дан\n- 24 ойгача – 34% дан берилади;\n• микроқарз базавий ҳисоблаши миқдорининг\n- 100 бараваригача кафиллик билан\n- 100 бараваридан ошган қисми гаров таъминоти билан берилади.\nBANK🇺🇿 7 Feb, 07:18\nБугунги кунда барча банкларда хорижий тилларни, айниқса инглиз тилини билиш даражасига алоҳида эътибор қаратилмоқда.\nХусусан, банкларда турли курслар ташкил этилмоқда, янги ишга қабул қилинаётган ходимлардан инглиз тилини билиши талаб этилмоқда.\nБизнингча, ходимларни инглиз тилини билиш даражасини ошириш учун IELTS бўйича маълум бир балл олган ходимларнинг (масалан, 6,5 ёки 7 баллдан юқориларга) иш ҳақисига қўшимча ҳақ тўланиши лозим. Шунда кўпчилик тил ўрганиш учун астойидил ҳаракат қилиши мумкин.\nBANK🇺🇿 7 Feb, 07:17\nHUMO карталарининг ҳурматли фойдаланувчилари!\nТизимда тўловларни амалга оширилишида қийнчиликлар юзага келган.\nУшбу ҳолатни бартараф этиш бўйича ишлар олиб борилмоқда ва яқин вақтда тизим одатий тартибда фаолиятини давом эттиради.\nЮзага келган вазият бўйича узр сўраймиз.\nBANK🇺🇿 6 Feb, 06:24\nБанкоматлари орқали нақд пулда (cash-in билан) исталган банкнинг UzCard карталарини тўлдириш имконияти Ипак йўли банкида ҳам яратилибди.\nБошқа банкларда ҳам бундай имконият ишга тушган, деб хабар беришмоқда.\nBANK🇺🇿 5 Feb, 14:11\nБу фармойиши учун Хоразм ҳокимига фақатгина олкишлар👏\nBANK🇺🇿 5 Feb, 14:09\n2020 йилдан Ўзбекистонда пахтага давлат буюртмаси бекор қилинади ва ҳокимлар пахта билан шуғулланмайди.\nБу ҳақда Қишлоқ хўжалиги вазири Жамшид Хўжаев маълум қилди.\nBANK🇺🇿 3 Feb, 08:20\n2020 йилда ўз юбилей ёшларини нишонлайдиган банклар\n▫Алоқабанк – 25 йиллик, март ойида;\n▫Ипак йўли банки – 30 йиллик, апрель ойида;\n▫Orient Finans банк – 10 йиллик, июнь ойида;\n▫Халқ банки – 25 йиллик (рамзий), октябрь ойида;\n▫Асакабанк – 25 йиллик, ноябрь ойида;\n▫Туронбанк – 30 йиллик, ноябрь ойида.\nBANK🇺🇿 3 Feb, 08:19\nЎзбекистон тижорат банклари Бошқарув Раислари ҳақида кичкина фактлар.\n➖2019 йил 1 февраль ҳолатига мамлакатимизда фаолият юритаётган 30 та тижорат банкнинг 29 тасида Бошқарув Раиси лавозими бутланган (Микрокредитбанкда мазкур лавозим вакант).\n➖29 та бошқарув Раисларидан 4 таси - Садерат банк (Эбтижаҳ Муссавий - Эрон), КДБ банк (Жонг Сон Ким - Ж.Корея), Тенге банк (Аслан Талпаков - Қозоғистон) ҳамда Зираат банк (Эмин Чубикчи - Туркия) ларда Бошқарув Раиси бошқа давлат фуқароси ҳисобланади.\n➖Қолган 25 та банклар Бошқарув Раисларининг ўртача ёши 44 ёшни ташкил қилади.\n➖ Энг ёш банк Бошқаруви Раиси — "Ипак йўли" банки Бошқаруви Раиси Саидаброр Сайдахмедов ўтган йил декабрь ойида 33 ёшга тўлди.\n➖Бошқа Раисларга нисбатан ёши каттароқ Бошқарув Раиси - "Алоқабанк" АТБ Бошқарув Раиси Каммуна опа Ирисбекова ўтган йил октябрь ойида 59 ёшни қаршиладилар. Шунингдек, "Савдогарбанк" Бошқарув Раиси Сурат ака Мансуров ҳам март ойида 59 ёшга тўладилар.\n➖8 та банк ("Ипак Йули", "Invest Finance Bank", "Асака банк", "Трастбанк", "Пойтахт банк", "Туркистон банк", "ЎзСҚБ" ва "Ориент Финанс банк") да Бошқарув Раислари 40 ёшга тўлмаган.\n➖Фақатгина 3 та банк —"Капиталбанк", "Савдогар банк" ва "Алоқабанк" Бошқарув Раислари 50 ёшлик довонни босиб ўтишган. Қолган 14 та банкда Бошқарув Раисининг ёши 40 ва 50 ёш орасида.\n➖Бошқарув Раисларидан ҳеч ким январь ойида туғилмаган, сентябрь ойида эса энг кўп — 5 киши туғилган кунини нишонлар экан.\nBANK🇺🇿 30 Jan, 06:22\nХалқ банки ходимлари учун ўз ойлик даромадини билиш имкониятини берувчи @xbsfs_bot телеграм ботини ишга туширган экан.\nУмуман олганда, ғоя яхши. Фақат бир нарсани ҳисобга олишмабди — исталган одам ботга кириб, "Телефон рақамингизни киритинг" деган жойга Халқ банкида ишловчи танишининг телефон рақамини киритса ҳамда ўша рақам банкнинг базасига киритилган рақам бўлса, ушбу ходимнинг иш ҳақи тўғрисидаги маълумотларни билиб олиши мумкин.\nХалқ банки, бот фойдаланувчиларини идентификация қилишнинг бошқа методидан фойдаланса мақсадга мувофиқ бўлади. Бошқа банклар ҳам, ғояни ривожлантирган ҳолда татбиқ қилса бўлади, фақат ахборот хавфсизлиги тарафига эътибор бериш керак.\nBANK🇺🇿 30 Jan, 06:21\nBANK🇺🇿 29 Jan, 07:48\nСавдогарбанк бугунги кундаги энг фойдали ва қисқа муддатли — "Онлайн даромад омонати"ни таклиф қилмоқда.\n● Муддати – 3 ой;\n● Йиллик фоизи – 24 фоиз;\n● Энг кам миқдори – 500 минг сўм.\nАгар бўш пул маблағларингиз бўлса, банкда туриб фойда келтиргани яхши.\nBANK🇺🇿 29 Jan, 07:47\nДавлат Статистика қўмитасининг айтишига қараганда, банк, суғурта, лизинг, кредит ва воситачилик соҳасида ишлаётган ходимларнинг 2019 йилда ўртача номинал ҳисобланган ойлик иш ҳақи 4 миллион 798 минг сўм бўлиб, республика бўйича ўртача кўрсаткич (2 миллион 324 минг) дан 2 баравар кўпни ташкил қилибди. Шунингдек, мазкур соҳа ходимларида бошқа соҳаларга қараганда энг юқори ойлик иш ҳақи экан.\nТошкент шаҳридаги банк, суғурта, лизинг, кредит ва воситачилик соҳасида ишлаётган ходимлар ўртача номинал иш ҳақи 6 миллион 270 минг сўмни ташкил қилган.\nBANK🇺🇿 29 Jan, 07:46\n🇷🇺🇺🇿 Энди Россиядан пул ўтказмаларини исталган вақтда юборишингиз мумкин!📲\n➡ Ҳаммаси жуда осон: маблағлар «Сбербанк онлайн» иловаси орқали ўтказилади, ҳамда шу заҳоти «Агробанк» пластик картасига келиб тушади. Маблағлар автоматик равишда миллий валютага айирбошланади. 😍\nДам олиш, иш кунлари ёки байрам кунлари бўлишидан қатъий назар — Сиз ўтказмани ўзингиз учун қулай бўлган вақтда оласиз. Ахир биз Сизни ўйлаб, вақтингизни тежаймиз. 😊\nBANK🇺🇿 27 Jan, 06:01\n📌 Агробанкдан муҳим хабар!\nХурматли обуначилар ва мижозлар! Расмий тарзда маълум қиламизки, @agrobankda_aksiya ва @aksiya_agro_bank Telegram-каналларининг банкимизга ҳеч қандай алоқаси йўқ, улар орқали ўтказилаётган акциялар ҳам. ⛔\nХушёр ва эҳтиёт бўлинг, ҳамда бу ҳақида дўстларингизга хабар беринг. Агробанк номидан амалга оширилаётган ғайриқонуний ҳатти-ҳаракатлари ҳақида тегишли ҳуқуқни муҳофаза қилувчи органларга хабар қилинади.


Федерал хавфсизлик хизматининг Хабаровскдаги бошқармасига ҳужум қилинди » Ўзбекистон янгиликлари – Zamin.uz\nФедерал хавфсизлик хизматининг Хабаровскдаги бошқармасига ҳужум қилинди\n22 апрель 2017, 08:30\n21 апрелда номаълум ўсмир Федерал хавфсизлик хизматининг Хабаровскдаги бошқармасига ҳужум қилди ва бир ходимни отиб ўлдирди. Босқинчи отиб ташланган. Бундан ташқари, бошқармага келган яна бир одам ҳалок бўлган.\nУшбу ҳужум учун жавобгарликни ИШИД ўз зиммасига олди. Бу ҳақда SITE Intel Group ташкилоти твиттерда маълум қилди.\nОАВ маълумотларига кўра, босқинчи ҳужумни амалга оширишда аввалроқ маҳаллий тирдан ўғирланган қуролдан фойдаланган. Кейинроқ яна бир гумонланувчи қўлга олинган, унинг квартирасида ўқлари бор жанговар автомат топилган.\nМаълум қилинишича, ҳужумни 18 ёшли маҳаллий ўсмир содир этган. Воқеа соат 05:00да юз берган. Ўсмир бундан аввал тирдаги инструкторни ўлдириб, у ердан қурол ўғирлаган.\nБироқ Россия тергов қўмитаси ҳужумни содир этган ўсмирнинг ИШИД билан алоқаси бўлиши мумкинлигига асослар йўқ, деб ҳисобламоқда.\n"Ҳозирда олинган маълумотлар терговга жиноят бошқа миллатдаги одамларга адоват билан қарайдиган неонацистик қарашлар тарафдори томондан содир этилгани ҳақида хулосага келишга ижозат беради", деб айтилди тергов қўмитаси хабарида.\n20 апрелда ИШИД Парижда полициячиларнинг ўққа тутилиши учун жавобгарликни ўз зиммасига олганди. Ҳужум оқибатида бир полициячи ҳалок бўлган, икки нафари жароҳат олган.\nЯнгиликлар » Дунё » Федерал хавфсизлик хизматининг Хабаровскдаги бошқармасига ҳужум қилинди


Яхшиликни Аллоҳ зое қилмайди\nҚадимда бир подшоҳ ўтган экан. Кунлардан бир куни у туш кўрибди. Уйғонгач, анча муддат ўйланиб қолибди. Сўнгра вазирини чақириб: “Тайёрлан, саройдан ташқарига чиқамиз”, деб амр қилибди. Бир оздан сунг икковлон имомлар кийимини кийиб, йўлда кетиб борардилар.\nБир қишлоққа етгач, подшоҳ тушда кўрган жойини таниб: “Келдик”, деди. Одамлар кўп, ҳамма ўз иши билан банд. Лекин ҳеч ким ерда ётган жасадга эътибор ҳам қилмас эди. Шунда подшоҳ одамлардан сўради:\n- Бу кимнинг жасади?\n- Э сўраманг, уятсиз ароқхўрники, - жавоб берди бир киши. – қирқ йиллик қўшним эди у. Тан олиш керак, жуда моҳир тақачи эди, эртадан қора кечгача ишлар, бироқ ичимликни кўрди дегунча, бор будини бериб сотиб оларди. Ҳар куни уйига ароқ ташир, фоҳишаларни олиб келишдан ҳам тоймас эди. Бугун биттасини, эртага иккинчисини. Агар ишонмасангиз, бошқалардан ҳам сўранг, уни бирор марта жамоатда кўрган бормикан?...\nБир фурсатдан кейин одамлар тарқалиб, кўча ўртасида шоҳ, вазир ва ердаги жасаддан бошқа кимса қолмади.\n- Юринг, шоҳим, биз ҳам кетайлик, - деди.\n- Йўқ, ҳали кўрган тушимнинг ҳикматига ета олмадим, - жавоб берди шоҳ. – Жасадни олиб кетамиз. Сен ғам ема, уни ювиб, кафанлаб, кўмишни ўзим уддалайман. Фақат ювиш учун бирор жой топсак, кифоя...\nИкковлон жасадни олиб нариги қишлоқдаги катта масжид томон йўл олдилар. Йўл – йўлакай керакли ашёларни харид қилишди. Жасадни ювиб, кафанлар эканлар, марҳум юзидаги нур, лабидаги маъноли табассумни кўриб, хаёлларидан: “Бу одам қўшнилари айтгандек ёмон кимсага ўхшамайди-ку”, - деган ўй ўтди. Барча ишлар битгач, вазир:\n- Шоҳим, янглишмадикмикан? – деб қолди. – Марҳумнинг яқинлари, бола-чақаларини суриштириш керакмиди...\n- Тўғри айтасан, - деди шоҳ. – Ҳали намоз пайтигача вақт бор. Сен шу ерда бўлиб тур, мен унинг уйига бориб келаман.\nПодшоҳ сўраб-сўраб марҳум яшаган уйни топди. Эшикни очгач катта ёшли аёл шоҳнинг сўзларини диққат билан тинглар экан, мусибатни мардона қаршиласа-да, кўз ёшларига монъелик қила олмади. Кейин шундай деди:\n- Биласизми, ўғлим, хўжайин бир олам эди. Эртадан – кечгача тинмай ишлар, топган пулига эса ароқ олиб келарди. Кейин... уммати Муҳаммад (соллаллоҳу алайҳи ва саллам) ичмасин дея, уларни хожатхонага тўкар эди. Баъзан ёмон қизларни ҳам етаклаб келарди. “Мен сизларнинг вақтингизни сотиб олдимми?” – дея сўрар, “ха”, дейишгач, унда мана бу ерга ўтириб тингланглар, дерди. Мен эса уларга ислом, имон, эътиқод хақида аллоҳ водир қилганича ўргатар эдим. У киши узоқ-узоқлардаги масжидларга қатнар, сабабини сўрасам: “Шундай имомнинг ортида намоз ўқигинки, қулоқ қоққанда каъбани қаршингда кўргин”, дея жавоб берарди. Лекин одамлар у кишининг ишларини нотўғри тушунишарди. Бир куни: “Қўшнилар сиз хақингизда ёмон гапларни гапиришаяпти, ишқилиб жанозангиз ўртада қолмаса эди”, дедим. Шундан кейин ҳеч кимга оғирлигим тушмасин деб, қабрни ховлимиздан тайёрлаб қўйган эди.\nМен эътироз билдирдим: “Иш қабр кавлаш билан тугамайди, ахир, сизни ким ювади, ким кафанлайди, ким кўмади?”\n- Хуш, эрингиз нима деди? – қизиқди подшоҳ.\n- У табассум қилиб: “Аллоҳ буюкдир, хотин, - деди, - одамлар бўлмаса, подшоҳ борку!.\n/ Яхшиликни Аллоҳ зое қилмайди


ТОШТЕШАР-ХАБАРЧИ ҚУШ - Ekolog.uz\nОдам ва олам » ТОШТЕШАР-ХАБАРЧИ ҚУШ\n2016-05-23 666 marta o'qildi\nҚизилиштон ўткир тумшуғини дарахт танасига бежизга урмаяпти. Ўйламанг у дарахтни уйғотмоқчи эмас, унга пустлоқ орасидаги қурт-қумурсқа керак.\nКаклик тумшуғини ҳарсангга тўқ-тўқ ураяпти, у тош емайди. Тумшуғи ўсиб, учи қайтиб қолса аҳволига вой...\nЙўлакка “тап” этиб тушиб ёрилган нақш олмани олақарға чўқилаяпти. У олманинг ширин мазаси билан иши йўқ, унга олма қурти керак.\nТоштешар –тоғ жонзотларининг митти хабарчиси. У баланд тош устига чиқиб олиб, ўткир тумшуғини тошга тираб:\n-Чиқ, чиқ, чиқақол,-деб безовта сайраяпти. Демак шу яқин атрофда овчи-хав хатар юрибди.\nСал нарида тулкими, товушқонми, какликми, каптарми ҳеч нарсадан бехабар тириклик ташвиши билан банд. Овчи дилида ов гашти. Тоштешар дилида жонзотлар жонининг қайғуси. Ахир нухатдай келадиган юракчаю игна кўзидай митти жовдироқ кўзлар билан бир умрга аждар кўзли милтиқларнинг оғзига тикилиб кун кўриш бечора жонворларгаям қийинда.\nЎрмончиларнинг айтишига қараганда қалин ўрмондаям тоштешарга ўхшайдиган хабарчи қуш бўларкан. Милтиқ кўтариб, ит эргаштириб ўрмонга кирдингизми кўкимтир, жиблажибондай қуш овчига ҳамроҳ бўлиб, қадамингизни кузатиб, ўрмон ичкарисига кириб кетар, “қоч, қочавер”,-дея чирқиллаб шохдан-шохга қўнаверар экан.\nТоштешар –тўши оппоқ, патлари кўм-кўк, қоши қоп-қора, тумшуғи узун қушча. Тошлар оралаб, қидириниб юрган овчи билан учакишиб “улжани” қочириб юборгани-юборган.\nОвчи истаганини тополмай хуноб. Тоштешар эса шод-хуррам. Баланд тош устига чиқиб, “барананини” чалиб сайрагани-сайраган.\n-Чиқ, чиқ, чиқа қол!...\nОвчи бир тишлам гўшту бир чимдим пардан бир ангишвона қўрғошинни аяйди, албатта.\nТоштешарнинг уяси ҳам қизиқ. У пишитилган лойга юнг, хас-хашак, қумтош аралаштириб бўй етмайдиган қоя бетига ёпиштириб тандир уя ясайди. Бу уяни узоқдан кўрган киши кўзачани тагидан тошга ёпиштириб қўйибдида, деб ўйлаши мумкин. Кўзача уянинг оғзи тор, ичи кеег. Унга йиртқич қушларнинг боши сиғмайди.\nУ ана шу сирли кўзачадай уясига барча юртдошлари паррандаю даррандалар тунги ётоғига киргандан кейингина бош суқади.\nЖонсарак қушча бир чимдим уйқусида ҳам-чиқ, чиқ, чиқа қол,-деб босинқираб чиқса ажаб эмас.\nГоҳ тўрт оёқли, гоҳ икки оёқли йиртқичлар дастидан озорланиб қай кавакка бошини тиқса, икки оёғи ёки думи кўриниб қолапётган бегуноҳлар бахтига ишқилиб тоштешарлар боши омон бўлсинда.\nНочорнинг бахтига ўз ақли қалқон бўлганида тоғлар бахтига тоштешарнинг яралганини кўриб, она табиатнинг буюклагини имон келтирмай иложимиз йўқ.


Таклифлар рўёбга чиқмоқда / ADOLAT ижтимоий-сиесий газетаси\nЮртимизда аҳолининг турмуш фаровонлигини ошириш, қишлоқ ва маҳаллаларда яшаётган фуқаролар ҳолидан хабар олиш, камчиликларни жойида бартараф этиш, одамлар ҳаётдан рози бўлиб яшашини таъминлаш давлат идоралари, раҳбар ходимларнинг ҳамда жамоат ташкилотларининг устувор вазифасига айланган.\n— Мулоқот чоғида фуқароларни ўйлантириб келаётган бир қатор муаммолар аниқланди, — дейди халқ депутатлари Қарши шаҳар Кенгашидаги Ўзбекистон “Адолат” СДП депутатлик гуруҳи аъзоси Тоштурди Тўраев. — Таҳлилларда шу нарса маълум бўлдики, маҳалла аҳолисини ички йўлларнинг носозлиги, тадбиркорлик қилиш учун ер, кредит олиш муаммолари қийнамоқда. Ушбу мурожаатларнинг аксариятини маҳалла, шаҳар миқёсида ҳал этишга эришдик. Ички йўллар ҳолатини яхшилаш юзасидан “Йўлқурилиш” вилоят бошқармасига депутатлик сўрови юбордим. Мурожаат қилган бошқа фуқароларга кичик бизнес ва тадбиркорлик билан шуғулланиш, банклардан имтиёзли кредит олиб, иссиқхона ташкил этиш, паррандачилик, чорвачилик, балиқчиликни йўлга қўйиш, лимон, ёнғоқ экиб, қўшимча даромад олиш юзасидан тушунчалар бердик.\n— Мурожаатим тезда ўрганилиб, банкдан кредит олиш ва асаларичилик, паррандачиликни йўлга қўйиш, иссиқхона ташкил этишимда “Адолат” партияси фаоллари ва депутат Тоштурди Тўраев ёрдам берганидан мамнунман, — дейди маҳаллада истиқомат қилувчи фуқаро Зокир Раҳимов. — Энди оиламиз аъзолари ҳам тадбиркорлик билан шуғулланиб, юртимиз равнақи, бозорларимиз тўкин бўлишига ҳисса қўшамиз.\nПартиянинг “Адолат — қонун устуворлигида” лойиҳаси доирасида халқ депутатлари Чироқчи тумани Кенгашидаги Ўзбекистон “Адолат” СДП депутатлик гуруҳи раҳбари Собир Аҳмедов бошчилигидаги ишчи гуруҳининг “Сойбўйи” маҳалласи аҳли билан ўтказган юзма-юз мулоқоти ҳам ғоят самарали кечди. Ишчи гуруҳ аъзолари 50 га яқин хонадонларда бўлиб, аҳолини ўйлантириб келаётган турли масалалар ва таклифларни ўргандилар. Муҳими, ўртага ташланган муаммолар ечими бўйича аниқ чора-тадбирлар белгиланди.\n— Аҳолининг дарду ташвишларини тинглаш, уларнинг ҳуқуқ ва эркинликлари, қонуний манфаатларини тўлақонли ҳимоя қилиш мақсадида ўтказилган учрашувларда фуқаролар кўпдан буён суюлтирилган газ баллонлари билан таъминлаш муаммо бўлиб келаётганини айтишди, — дейди Собир Аҳмедов. — Ушбу масалада Чироқчи “Тумангаз” филиали раҳбари номига депутатлик сўрови юбордим, мазкур корхона мутасаддилари тезда муаммони бартараф этишди. Айни пайтда хонадонлар суюлтирилган газ баллонлари билан узлуксиз таъминлана бошлади.\nТаъкидлаш жоизки, юзма-юз мулоқотларда фуқаролар ҳудудларни ижтимоий-иқтисодий ривожлантиришга доир бир қатор фойдали таклиф ва мулоҳазалар ҳам билдирилмоқдалар.\nШунингдек, ўузор, Муборак туманларида партия фаоллари ўтказган очиқ мулоқотларда ҳам аҳолининг ҳар бир мурожаати эътиборга олиниб, фуқароларнинг қонуний манфаатларини рўёбга чиқариш чоралари кўрилмоқда.\nЎзбекистон “Адолат” СДП Қашқадарё вилоят кенгаши ижрочи котиби


11 август, 2020, 21:21\nМесси трансферни келишиб бўлганми?\n“Интер” жамоасининг хитойлик эгалари “Барселона” сардори Лионель Мессини Миланга олиб келиш учун маблағни аямайдиган бўлди.\nАргентиналик ҳужумчининг каталонияликлар билан шартномаси 2021 йилнинг ёзида якунига етади. “Интер” раҳбарлари Месси “Барселона” билан янги келишув тузиб қўймаслиги учун октябрь ойининг ўрталарига давом этадиган жорий трансферлар мавсумида уни Миланга кўчиб ўтишга кўндирмоқчи.\nМаълумотлага қараганда, Suning Holdings Group ташкилоти Мессининг уч йиллик битими учун 500 миллион тикишга розилик берган. Воқеалар ривожини кузаётган экспертлар Леонинг отаси Хорхе Месси Миланга келиб, ҳашаматли кошона сотиб олганини инобатга олиб, “Барса” етакчиси миланликлар билан яширин тарзда музокараларни бошлаб юборганини таъкидламоқда.\nМессининг “Интер”га ўтиши ростми?


Тушда тиш кўрса нимани англатади - Туш таъбири\nТушда тиш кўрса нимани англатади\n07.09.2018 25.03.2019 tabiriSoNNik\nТушда тиш- тоза оқ тиш- омад, соғлиқ; чиригани — жанжал; тозалаш ёки пастани сотиб олиш — кутилган меҳмон; ишда омад;\nюмшоқ, уваланаётган (ёғоч ёки шиша) — ўлимга; тишларига нимадур ёпишиб қолган бўлса — айрилиқ; ёмон тишларни йўқотиш — ғамхўрлик йўқотиш; зерикарли одам билан муносабатларни бузиш; сунъий — севгида ёлғончилик; ёмон – касаллик тишни тушиш — қариндошнинг ўлими;\nўнг тарафи еркак ёки кекса шахс; чапда — аёл ёки ёш; уриб синдирилган тиш — омадсизлик; тиш қо`йиш — фойда; тишни қон бо`лмай то`лиқ тушиш, яқинларингиз сизни гапиришади; тиш (тишлар, жағ) — яқин қариндошлар;\nТиш — бу ҳаётий енергия йўқотишининг рамзи, сиқилиш. Тишларинги тушингизни суғурса -сизга яқин кишини йўқотишдан қўрқасиз. Агар тишларингизда тишларингиз тушса, мақсадингизга йетишда чалкашликлар бо`лади. тушда чириган ва тушаётган тушни кўриш — касалликлар, соғлиқ билан боғлиқ муаммолар. Вақтидан олдин кекса бўлиш ҳақида огоҳлантиради. Оғриб қолган тиш муаммоларингизни ҳал қилишни англатади.\nTushda erkak ko`rsa nimani bildirishi haqida


Тошкентнинг иложсизлик ифодаси\n06 июл 2022, Тошкент вақти: 09:47\nАйрим таҳлилчилар фикрича, расмий Тошкент Россия билан яқинлашув хавфли эканини сезиб қолганидан сўнг Яқин Шарқ ва Араб давлатлари билан яқинлашув сиёсатини юрита бошлаган.\nМинтақани тадқиқ этаётган аксар таҳлилчилар айнан шундай фикрни изҳор этмоқда.\nКуни-кеча Ўзбекистон расмий делегацияси Уммонга сафар қилиб бу давлат билан савдо-иқтисодий алоқаларни ривожлантириш бўйича келишувларга эришган эди. бу ҳақда аввал ҳам хабар қилган эдик.\nТаҳлилчиларга кўра, расмий Тошкент ташқи сиёсатидаги бундай бурилиш Ўзбекистоннинг Европа ва Россия билан ҳамкорлиги аста секин таназзулга юз тутаётгани билан боғлиқ.\nЎзбекистон Ташқи иқтисодий алоқалар инвестиция ва савдо вазирлигига кўра, Уммон пойтахти Маскатга сафар қилган расмий Тошкент делегацияси бу давлатга дон ва бошқа қишлоқ ҳўжалик маҳсулотларини экспорт қилишга келишиб олган.\nБундан ташқари Уммон томонини Ўзбекистондаги бошқа бизнес лойиҳаларига жалб қилишга ҳаракат қилинган. Зеро, Ўзбекистон делегациясига раҳбарлик қилган Ташқи иқтисодий алоқалар инвестиция ва савдо вазири Элёр Ғаниевга Давлат мулк қўмитаси, Ўзбекнефтгаз, Ўзбекистон Миллий банки ҳамда Ўзкимёсаноат мутасаддилари ҳамроҳлик қилган.\nҲозирча Уммонга етказиб бериладиган дон ва бошқа маҳсулотлар ҳажми аниқ эмас. Муҳими, Яқин Шарқ минтақасида ўз ҳамкорлари доирасини кенгайтириш илинжида бўлган Ўзбекистон томони ўзининг ўтган йилда бошлаган ташқи сиёсатини давом эттираётир.\nЭҳтимол йил охирига қадар президент Каримовнинг яна бир қатор Яқин Шарқ ва Осиё давлатларига сафар қилишини кутиш мумкин. Ўтган йил март ойида президент Каримов Бирлашган Араб Амирликларига ташриф буюрганди ва давлатлар ўртасида иқтисодий ҳамкорлик, туризм ва хавфсизлик соҳасида қатор келишувларга имзо қўйилган эди.\n- Ўзбекистон ва БАА билан тез суръатлар билан ўсаётган, ривожланиб бораётган ҳамкорлик алоқаларини биз юксак баҳолаймиз ҳамда унинг бугунги ўсиш суръатларидан мамнунмиз,- деганди президент Каримов.\nЎтган йил охирига бориб Бирлашган Араб амирликлари Ўзбекистон иқтисодиётига 1 миллиард доллар сармоя ётқизиш ниятини билдирган.\nБу мақсадда Бирлашган Араб Амирликлари ва Ўзбекистон ўртасида қўшма сармоявий компания ташкил этилди.\nТошкентдаги Шарқшунослик институтининг Осиё ва Тинч океани минтақаси иқтисодиёти кафедрасининг мудири Телман Сатторовга кўра, Ўзбекистон бадавлат араб давлатлари билан ҳамкорлик қилишда асосий эътиборини улардан имкони борича кўпроқ сармоя олишга қаратмоқда ва бундай ёндошув арабларни ҳам қониқтираётгандек.\n-Улар пулни қаергадир қўйиши керак-ку, уларда беҳисоб бойликлар, нефтдан тушган маблағлар бор. Ўзбекистон ана шундай йўналишлардан бири бўлиши мумкин. Шунинг учун улар аввалам бор Ўзбекистонга сармоялари билан ёрдам бериши мумки,-деди шарқшунос иқтисодчи.\n2008 йил 11 май куни Жанубий Корея бош вазири Хан Син Су расмий ташриф билан Ўзбекистонга келди. Корея бош вазири президент Каримовга энергетика соҳасидаги ҳамкорликни ривожлантиришни таклиф этди.\nНоябр ойида Малазия бош вазири Абдулла бин Ҳожи Аҳмад Бадавий 4 кун давомида Ўзбекистонда меҳмон бўлди.\nПрезидент Каримов Осиё минтақасида Малайзия билан ҳар томонлама ҳамкорликка устуворлик берилиши ҳақида эълон қилиб, Малайзиянинг етакчи нефт компаниясига имтиёз беришга ваъда берди.\n-Малайзияга ишончимиз катта... биз Малайзия учун очиқмиз... борди келдиларимиз кўпроқ бўлиши керак. Биз Ўзбекистонда Петроназ компаниясига янги имтиёз ва қулайликлар яратиб беришга тайёр эканимизни изҳор этмоқчиман, – деган эди Каримов.\nЎзбекнефтгаз миллий холдингидан олинган сўнгги маълумотларга кўра, жорий йилда Ўзбекистон ва Малайзия умумий қиймати бир миллиард доллардан ошадиган қўшма нефт-газ лойиҳаларни амалга оширишга киришган.\nБундан ташқари ўтган йили Ўзбекнефтгаз ва Малайзиянинг етакчи Петроназ компанияси билан биргаликда бир ярим миллиард долларга баҳоланган синтетик ёнилғи ишлаб чиқарувчи заводни қуриш бўйича шартномага имзо қўйилди.\nТабиийки, ўтган муддат давомида Россия ёки Европа давлатлари Ўзбекистонга бундай улкан инвестицияларни таклиф эта олгани йўқ.\nШу боис Марказий Осиё давлатлари бўйича етакчи экспертлардан бири Алишер Илҳомов Ўзбекистоннинг Яқин Шарқ ва Осиёга юзланишини табиий деб ҳисоблайди:\n-Айниқса ҳозирги ҳалқаро иқтисодий бўҳрон шароитида сармоя оқимининг камайиши кутиляпти. Бундан безовта бўлган ҳукумат янги иқтисодий ҳамкорларни, янги инвесторларни қидиришга зўр беряпти,- дейди Алишер Илҳомов.\nАҚШ даги Жон Хопкинс университетининг Марказий Осиё тадқиқотлари раҳбари Сванте Корнел Ўзбекистон ташқи сиёсатидаги бурилишни иложсизлик қадами сифатида баҳолайди.\n- Бу давлат Ғарб билан иттифоқчилик асосида муносабат ўрнатмоқчи бўлди ва бу сиёсат муваффақиятсизликка юз тутди.\nСўнг қисқа муддат давомида Ўзбекистон Россия билан қандайдир келишувга эришишга бел боғлади ва бу йўлдан бориш хавфли эканини сезиб қолди.\nМана ниҳоят расмий Тошкент бошқа имкониятлар қолмаганидан кейин учинчи давлатлар билан ҳамкорликни ўрнатишга киришди. Бу қанчалик прагматик қадам бўлса, шунчалик иложсизлик ифодаси ҳамдир,- дейди Сванте Корнел.


Деҳқон хўжаликларига ер участкасини ижара асосида бериш тизими жорий этилади - Халқ сўзи\n15:29 27 Август 2020 Ҳужжатлар\nДепутатлар бу борада олиб борилган ўрганишлар натижаларига ҳам тўхталиб ўтишди. Ўрганишларга кўра, деҳқон хўжаликлари фаолияти етарли даражада тартибга солинмаган, уларнинг сони ва ажратилган ерларнинг ҳисобини юритиш ҳамон йўлга кўйилмаган ҳамда деҳқон хўжаликлари тўғрисидаги маълумотлар турлича юритилмоқда. Яна бир жиҳат ҳам борки, у ҳам бўлса, аҳоли сонининг ошиб бораётганлиги ҳисобига бир кишига тўғри келадиган ер улуши тобора камайиб бораётганлигидир.\nҚонун лойиҳасида шу каби муаммоли масалаларга жиддий ёндашилган. Унинг асосий мақсади — деҳқон хўжалигини ташкил этиш, фаолиятининг ҳуқуқий асосларини белгилаш, шунингдек, деҳқон хўжаликларини давлат томонидан қўллаб-қувватлаш соҳасидаги муносабатларни тартибга солишга қаратилган.\nХўш, ушбу ҳужжатда яна қандай муҳим меъёрлар акс этган?\nПарламент аъзоларининг қайд этишича, лойиҳада деҳқон хўжаликларига тўғридан-тўғри ер участкасини мерос килиб қолдириладиган умрбод эгалик қилиш ҳуқуқи билан бериш амалиёти ўрнига бундан кейин ер участкасини ижара асосида бериш тизимини жорий этиш назарда тутилмоқда. Боғдорчилик ва узумчиликка ижара муддатини — 50 йил, сабзавотчилик ва полизчиликка — 30 йил қилиб белгилаш, деҳқон хўжалигига бундан кейин ижарага бериладиган ернинг минимал майдонини белгилаган холда максимал майдонини купайтириш (0,06 гектардан 1 гектаргача), деҳқон хўжалигининг даромадлари солиқ солинадиган база ҳисобланмаслиги кабилар ҳам лойиҳада белгиланмоқда.\nҚонун лойиҳаси қабул қилинса, халқ вакилларининг фикрича, бу билан ер участкасткалари ноқонуний ёки турли баҳоналар билан олиб қўйилишининг олди олиниб, ерга бўлган ҳуқуқ кафолатлари янада кучайтирилади. Шунингдек, фермерларнинг асосий экиндан бўшаган ер майдонларида бир ёки бир нечта мавсумда ижара асосида деҳқон хўжалиги билан шуғулланишга рухсат берилиши вақтинча бўш турган ерлардан самарали фойдаланишга хизмат қилади.


ИИББ Юнусободдаги «Cristal» супермаркетида юз берган ёнғин бўйича ахборот берди\nИИББ Юнусободдаги «Cristal» супермаркетида юз берган...\n12.07.2018 16:32 0 2673\nБугун, 12 июль куни тахминан соат 13:47 да Тошкент шаҳар ИИББ ЁХБга Юнусобод тумани Юнус ота кўчасида жойлашган «Кристалл» супермаркетининг 4-қаватида ёнғин содир бўлгани ҳақида хабар келиб тушди, дейилади ИИББ ахборотида.\nМаълумотга кўра, бинонинг фақат 1-қавати ишлаётган бўлган.\nВоқеа жойига 5 дақиқада биринчи ёрдамчи кучлар етиб келди, жами бўлиб 6 та жанговар махсус ўт ўчириш машинаси ва иккита ёнғин нарвонларидан фойдаланилди.\nСоат 14:11 да ёнғин жиловланди ва соат 14:18 да бутунлай бартараф этилди. Ёнғин хавфсизлиги ходимларининг тезкор ҳаракатлари натижасида олов бинонинг бошқа қаватларига тарқалмади ва ҳеч ким жароҳатланмади. Ёнғин сабаблари ўрганилмоқда.\nсупермаркет ёнғин Кристалл\nҲодиса 05/03, 11:34\nНаманганда қотилликни яшириш учун ака-укалар уйга ўт қўйди\nҲодиса 03/03, 09:50\nБокудаги фожиа юзасидан жиноят иши очилди


Хитойга эчки сути экспорт қилинади | Қозоғистон янгиликлари: Сўнгги хабарлар «Kazakh TV» каналида | Kazakh TV\nХитойга эчки сути экспорт қилинади\nҚозоғистонда ишлаб чиқарилган экологик тоза қишлоқ хўжалиги маҳсулотлари Хитойда қизиқиш уйғотмоқда. Шу жумладан, эчки сутига талаб жуда катта. Мамлакатимиз заводларидан бири сут бизнесига 3 миллиард тенге маблағ киритди. Зарур ускуналар Италиядан харид қилинди ва сут соғиш жараёни тўла автоматлаштирилди.\nАЗАМАТ ТУРМАҒАМБЕТОВ, «ЗЕРЕНДА» НАСЛЧИЛИК ХЎЖАЛИГИ» ФЕРМАСИ БОШҚАРУВЧИСИ:\n- Талаб етарли, ўсиш учун имконият мўл. Хорижий мамлакатлардан ҳам таклифлар тушяпти. Шу жумладан, Хитойдан анча юқори нархда ва катта ҳажмда маҳсулот харид қилиш истаги билдирилди.\nЮксак технологияларга асосланган замонавий корхона турли-туман ўта юқори сифатли сут маҳсулотлари ишлаб чиқаради. Мунтазам кенгайиб бораётган ассортиментда мазали ва фойдали йогуртлар, пишлоқлар, қаймоқ ва сметана бор.\nСЕРГЕЙ ЗВОЛЬСКИЙ, ҚОЗОҒИСТОН РЕСПУБЛИКАСИ ПАРЛАМЕНТ МАЖИЛИСИ ДЕПУТАТИ:\n- Корхона соҳа чемпиони, мунтазам олдинга интилмоқда, йўл очяпти, бизнинг вазифамиз – унга ёрдам кўрсатиш. Депутат сифатида икки имкониятни кўраман. Биринчи навбатда, унинг харажатларини қоплаш, ускуналари ва умуман маҳсулотини субсидия қилиш. Бундай фермаларни кўпайтиришимиз зарур.\nЭчки сутидан олинган маҳсулотларнинг нақадар фойдали эканлигини кўпчилик яхши билади. Масалан, у аллергия бермайди ва иммунитетни мустаҳкамлайди. Шунинг учун ҳам корхона раҳбарияти бундай творог ва йогуртларни ўқувчилар менюсига киритишни таклиф қиляпти.


Қандай маска вируслардан яхшироқ ҳимоя қилади? — Review.uz\nҚандай маска вируслардан яхшироқ ҳимоя қилади?\nЖаҳон соғлиқни сақлаш ташкилоти тиббиёт маскалари тақишни маслаҳат беради, чунки улар ҳаво орқали вируслар тарқалишини чеклаши мумкин.\nКоронавирус аниқланган Ухан шаҳрида суратга олинган барча фото ва видеоларда эпидемиянинг биринчи кунлариданоқ одамлар оммавий тартибда ҳимоя маскаларида юрганини кўрган эдик. Sputnik Ўзбекистон айни вақтдаги вазиятда қандай маскалар вируслардан яхши ҳимоя қилиши тўғрисида маълумот тайёрлади.\nЖаҳон соғлиқни сақлаш ташкилоти тиббиёт маскалари тақишни маслаҳат беради, чунки улар ҳаво орқали вируслар тарқалишини чеклаши мумкин. Эътибор беринг фақат “чеклаши мумкин” дейилган, “тўлиқ ҳимоя қилади”, дейилмаган. Шахсий ҳаво тозлаш воситасини танлаганда уларнинг тури ва классига эътибор бериш керак.\nТиббиёт мутахассилари айтишига қараганда энг оддий тўртбурчак тиббиёт маскаларининг ҳимоя даражаси унчалик катта эмас.\n- Маска ҳар бир вирусни ушлаб қола олмайди, лекин юзга тақилган маска майда сув, сўлак ва чангдан ҳимоя қилиш мумкин. Аслида вируслар ҳам ҳавода алоҳида учиб юра олмайди, аксарият ҳолларда улар сўлак ёки чанг билан бирга “саёҳат қилади”, - дейди вирусолог Александр Лукашев.\nЭнг оддий тўртбурчак маскаларнинг камчиллик томони шунда-ки, улар одам юзига яхши ёпишиб турмайди, бўшлиқлар кўп бўлади. Иккинчидан уларнинг ҳимоя қилиш муддати жуда қисқа, яъни 2 соатни ташкил қилади. Шу муддатдан сўнг уларни ечиш керак.\nАнатомик ҳимоя маскалари\nУлар инсон юзи профилиши такрорлаш хусусиятига эга бўлиб, жағ ва бурун шаклини тўлиқ такрорлайди ва очиқ ҳудудлар қолдирмайди. Шунингдек, анатомик ҳимоя маскалари кўпроқ вақт давомида фойдаланиш мумкин. Анатомик маскалар оддий маскага нисбатан 20-30 % самаралироқ ҳисобланади.\nРеспираторлар бир неча қаватли қалин ва махсус материаллардан ишлаб чиқарилади. Эҳтиёж бўлмаганда уларни тақиш тавсия этилмайди, чунки улар респиратор орқали нафас олиш осон эмас, кишининг юзи терлаши, баъзан ҳаво етишмаслигини ҳис қилиш мумкин. Кўникиш талаб қилинади. Респираторлардан одатда қурилиш соҳасида чанг, цемент, стекловата, краска ва турли газлардан ҳимоя мақсадида фойдаланилади. Респитарторлар халқаро стандарт бўйича 3 гуруҳга бўлинади. Шунингдек, респираторлар клапанли ва клапансиз бўлади.\nFFP1 (ёки N95) - 80 % ҳимоя\nБу йирик чанг ва цемент ва бошқа жисмлардан ҳимоя қилишга қодир. FFP1 гуруҳи - ҳаво ифлосланиш даражаси 4 ПДК (ГОСТ - предельно допустимая концентрация) гача бўлган ифлосланиш даражасидан ҳимоя қилишга қодир. Ҳавони тозалаш самаралилик даражаси – 80 %ни ташкил қилади.\nFFP2 гуруҳ - 94 % ҳимоя\nFFP2 гуруҳи кичик чанг заррачалари, кичик аэрозоль томчилари, кўмир чанги, электросварка зарарли моддаларини ушлаб қолади. Россия ГОСТи бўйича 12 ПДКгача бўлган ифлосланиш даражасидан ҳимоя қилишга қодир. Ҳавони умумий тозалаш самаралилиги 94 %ни ташкил қилади.\nFFP3 гуруҳи - 99 % ҳимоя\nУшбу гуруҳ респиратори токсик чанг, асбест, радиоактив чанг, бактерия ва вируслар ҳамда моғор уруғларини ушлаб қолишга қодир. Россия ГОСТи бўйича 30 ПДКгача бўлган ифлосланишидан ҳимоя қилишга қодир. Ҳавони умумий тозалаш самаралилиги 99 %ни ташкил қилади.\nНеча соат тақиш мумкин?\nҲаво ифлослиги ва фойдаланиш шароитига қараб маскалардан 2 соатдан 8 соатгача фойдаланиш мумкин. Энг оддий маскалар ҳар 2 соатда алмаштирилиши керак. Клапанли маскалар фойдаланиш давомийлигини узайтиради, чунки клапан одам ичидан чиқаётган нам ҳавони тез ташқарига чиқариб юборишга хизмат қилади. Бунинг натижасида маска узоқ вақт қуруқ туради ва ҳавони фильтрлаш хусусияти юқори даражада сақланиб қолади.\nКўпчиллик нам дока чангни яхши ушлаб қолишини билади, лекин маска хусусида бундай қоида амал қилмайди. Чунки маскалар чанг заррачаларини механик услубда (тўр сифатида) эмас балким электростатик услубида ушлаб қолади. Яъни чанг заррачалари махсус мембранага ёпишиб қолади. Мембрана намланиши эса унинг самарадорлигини камайтиради.\nМаскадан қачон ва қаерда фойдаланиш керак?\nОчиқ ҳавода, атрофда одам кам бўлса маскадан фойданиш шарт эмас, вируснинг ўзи бундай вазиятда тез қурбон бўлади. Бундай вазиятда маска нафас олишни қийинлаштиради холос.\nХона ичида ва яқин 1-2 метр масофада грипп ва бошқа юқумли касалликлар билан касалланган, йўталаётган одамлар бор жойда маскадан фойдаланиш керак.\nҲа айтмоқчи, бундай респираторлар аптекада эмас, қурилиш моллари дўконларида сотилади.\nЎзбекистон коронавирусга қарши эмлаш дастурига қўшилди\nКоронавирусдан касалланган беморларни даволашда кўмаклашиш учун Германиядан мутахассислар келиши кутилмоқда\nПутин бугун коронавирусга қарши илк вакцина рўйхатдан ўтказилганлиги ҳақида хабар берди\n16.11.2020 12:00 767\n18.11.2020 14:32 620\nПандемия дунё давлатларида иш ҳақининг пасайишига олиб келди – ХМТ\nПенсия таъминотига доир қонун лойиҳаси муҳокама учун жойлаштирилди


Биологлар энг машҳур судралиб юрувчилар рейтингини тузишди » Ўзбекистон янгиликлари – Zamin.uz\n05-05-2016 | 13:55\nZAMIN.UZ / Жамият / 05 Май 2016 года1 090\nОксфорд олимлари Wikipedia қидирув сўровларини таҳлил қилган ҳолда дунёдаги энг «машҳур» судралиб юрувчи жониворлар рейтингини тузиб чиқишди. Тадқиқот натижаси Biological Conservation журналида чоп этилди, дейилади "Кун" нашрида. Тадқиқотчилар 2014 йилда Wikipedia’нинг инглизча саҳифаларидаги 55,5 миллионга яқин кўриб чиқилган маълумотларни таҳлил қилишди. Wikipedia’да 10 002та турдаги судралиб юрувчилар ҳақида маълумотлар киритилган бўлиб, тадқиқотчилар интернет фойдаланувчилари асосан заҳарли, инсон учун хавфли бўлган турларига қизиқиш билдиришини аниқлашди. Шунингдек, инсонлар қидирув саҳифасида баҳайбат танали ёки йўқолиб кетиш хавфида бўлган жониворларни қидиришлари маълум бўлди. 2014 йил сарҳисобига кўра Wikipedia’да фойдаланувчиларни кўпроқ қуйидаги жониворлар қизиқтирган: баҳайбат индонезия калтакесаги, қора мамба, тожли денгиз тимсоҳи, қироллик кобраси, Аризона калтакесаги (Heloderma), заҳарли сув илонлари (Gloydius), миссисипи аллигатори, терисимон тошбақа, нил тимсоҳи ва яна ўнлаб боа бўғма илонлари.Энг машҳур судралиб юрувчи ҳайвон индонезия калтакесаги бўлиб чиқди — унинг Wikipedia’даги саҳифасига фойдаланувчилар 2 014 932 марта киришган. Бу дунёдаги энг катта калтакесак тури бўлиб, баъзиларининг узунлиги 3 метр ва оғирлиги эса 100 килограммдан ошиши мумкин. Айни дамда бу жонзотлар йўқолиб кетиш хавфидаги судралиб юрувчилардир.Мазкур тадқиқот натижалари йўқолиб кетаётган жонзот турларини сақлаб қолиш учун чора-тадбир кўришда аҳамиятли ўрин тутиши мумкин. Олимлар ўз тадқиқотларини янада кенгайтириб, бошқа турдаги жониворлар, ҳаттоки ўсимликларни ҳам текшириб чиқишни режалаштиришди. Шунингдек, улар Wikipedia’дан ташқари бошқа маълумотларни ҳам ўрганиб чиқишмоқда.\nЎқишни тавсия қиламиз Қора денгиз тубида ноёб қадимий кема топилди


Чоршамъ. Абадият қўшиғи: Рауф Парфи ҳақида хотиралар - Behzod Fazliddin\nИюль 7, 2019 Sayt muallifi\t0 изоҳлар\nЎзбекистон халқ шоири Рауф Парфи ижоди қанчалик сеҳрга бой бўлса, ҳаёти ҳам шунчалик сир-синоатга тўла эди. Шоир Чоршамъ (Рўзиев) устози Рауф Парфи ҳақидаги хотираларидан иборат “Абадият қўшиғи” номли тўплам нашр эттирди. Қуйида ушбу китобдан парча берилмоқда.\nЧоршамъ ака Рауф Парфи ҳақида замондошларининг хотира-мақола ва суҳбатларини ҳам сайтимиз учун тақдим этди. Уларни ҳам яқин кунларда сайтимизда ўқишингиз мумкин.\nРауф Парфи ҳаётлик пайтларида “тарихимни сиз ўрганишингиз керак” деб менга кўп бора айтар эдилар. Вафотларидан кейин бу ният васиятдай бўлиб қолди. Ўзлари ёзиб қолдирган маълумотлар, Шўралисой ва Водилда олиб борилган суриштирувлардан сўнг қуйидагилар маълум бўлди.\nРауф Парфининг ота авлодлари Фарғонанинг сўлим Водил қишлоғидан. Бу қишлоқ аҳли асосан туркий минг қавмига мансуб бўлиб, бир неча аср аввал Самарқанд ва Бухоро томонлардан кўчиб келганлар. Қўқон хони қишлоқни уларга тортиқ қилган. Шунга асосан шоир туркий минг қавмига мансуб деб айтиш мумкин.\nРауф Парфининг оталари – Парпи Муҳаммад Амин 1884 йил (айрим манбаларда 1894 йил) таваллуд топганлар. Бундай дейишимизга шоирнинг отаси вафот этганда ёзган “Дадам 71 йиллик умр билан ўзининг ҳаётини тамом қилди” деган сўзлари асос бўлади. У киши ўқимишли, зукко, ҳазилкаш, шоиртабиат инсон бўлган. Диний таълимдан ташқари Фарғонада (рус-тузем мактаби бўлса керак) ҳам таҳсил олган. Рус тилини ўрганиб тилмочлик қилган. Асосий касби эса боғбон бўлган. Бу касб отасидан ўтган бўлса керак. Халқ орасида “Муҳаммад Амин Норқучоқ тоғда арчаларга қарар эди” деган гап юради. Водилдаги кўп боғлар Парпи тоға меҳнати туфайли гуллаб-яшнаган. У кишининг бир машҳур гапи бўлган:\nГул очилганда гул Парпи бўламан,\nХазон сочилганда кал Парпи бўламан.\nШунга қиёсан Рауф Парфига шоирлик ота қонидан ўтган кўринади.\nОналари – Сакина Исабек қизи (1913–1995) асли қўқонлик бўлган деган гаплар эшитганман. Оталарини халқ “Исабойвачча” деб атаганига қараганда бой оиладан чиққан кўринадилар. Умрлари давомида пилла боқиш ва тикувчилик билан машғул бўлганлар. Азалдан Қўқон ва Водил ўртасида қариндош-уруғчилик ришталари мустаҳкам боғлангани боис тақдир бу икки инсонни юзлаштирган.\nЎтган асрнинг 20-йиллари охирларида Парпи Муҳаммад Амин ва Сакина Исабек қизи Водилда турмуш қурадилар. Уларнинг хонадонлари қишлоқнинг қоқ марказида – ҳозирги “Чинор таги” боғининг кунчиқар томонида жойлашган. Уйда пастқамгина хоналар, мойжувоз ва турли-туман мевали дарахтлар бўлган. Бир воқеа сабаб янги оила Тошкент томонларга келиб қолган.\nЎша пайтда Тошкент вилоятининг Янгийўл туманидаги “Шарқ юлдузи” колхозига Водиллик машҳур раҳбар Ҳамроқул Турсунқулов раис этиб тайинланади. У водийдан кўплаб оилаларни кўчиртириб келади. Улар орасида Рауф Парфининг ота-оналари ҳам бор эди.\nЯнги жой – Шўралисой қишлоғидаги ҳаёт ёш оила учун анчайин оғир кечган. Ҳатто улар Водилга қайтиб кетмоқчи ҳам бўлишган. Аммо Ҳамроқул Турсунқулов болалик дўсти, моҳир боғбон Парпи Муҳаммад Амин доимо ёнида бўлишини истаган. Ҳатто ҳовлисида сақлаётган қафасдаги бўрига қарашни ҳам унга ишониб топширган. Водилга одам юбортириб дўсти ҳовлисини соттириб юборган ва пулни Парпи тоғага берган. Шу тариқа оила Шўралисойда яшаб қолган.\nТақдир оилага янги синовлар йўллайди. Туғилаётган фарзандлар бирин-кетин ўла бошлайди. Бу орада уруш бошланиб Парпи тоға урушга кетади. Аммо майиб бўлиб қайтиб келади. Шундан кейин туғилган фарзандга ўлиб қолмасин деган ниятда Турсунали деб исм қўядилар. Халқимизда сақланиб келаётган удумга кўра кўп ҳолларда бундай болалар яшаб кетади. Бу гал ҳам шундай бўлади. Ота-онанинг қувончи оламга сиғмайди. Худодан тилаб олган фарзандни кўз қорачиғидай асраб парвариш қила бошлайдилар. Турсуналидан кейин Насиба исмли қиз ҳам туғилади. Аммо у уч ёшга етгач оламдан ўтади. Ота-она бутун меҳрларини ёлғиз фарзандга қаратадилар.\nШу ўринда айтиб ўтиш жоизки, Рауф Парфининг туғилган йиллари хусусида чалкашликлар бор. Биласиз, у пайтлар қишлоқларда туғилганлик ҳақида гувоҳнома олиш яхши йўлга қўйилмаган бўлган. Кўп кишилар кейинчалик мучалига қараб ёки бирор йирик воқеага нисбатан (масалан, “уруш бошланган йили туғилганди”) туғилган йилини аниқлаб ёзганлар. Рауф Парфининг туғилиш саналари 1939, 1940, 1943 йиллар деб кўрсатилади. “Энг узун ёзилган таржимаи ҳолим” шеърининг илк қўлёзмасида шоир “Таваллудим 40” деб ёзган. Тенгдош дўстлари 39-йил туғилганликларини айтишади. Аммо шоирнинг ўзи манбаларда 1943 йил деб ёзган. Бунга маълум асослар бўлган. Шулардан бири 1950 йил шоирнинг Каганович номли тўлиқсиз ўрта мактабнинг биринчи синфига ўқишга борганидир. Ҳар қалай фарзандлари яхши таълим олишини хоҳлаган ота-она у 10 ёшга етгандан кейингина ўқишга беришмаган бўлса керак. Шунга асосан биз ҳам шоир 1943 йил туғилган деган фикрдамиз.\n1950 ота-она ўғлига хатна тўйи ҳам қилишади. Кейин Сулаймон пиримга бағишланган кокилини кестириш учун Ўш шаҳрига олиб боришади. Отаси ўғлини мактабдан ташқари таълим олдириш учун қадрдон дўсти, шоир Абдураҳмон Водилий, қримлик фозил кишилар Абдулло оға ва Риза Новрасли тарбиясига топширади. Улар Турсуналига шеър, рус тили ва мусиқа бобида сабоқ берадилар.\nТурсуналининг бошида Шоҳимардон пиримга бағишланган иккинчи кокили ҳам бўлган. Бирор истаги амалга ошмайдиган бўлса, қўлига қайчини олиб “Кокилимни кесиб ташлайман” деб ота-онасини қўрқитган (Рауф ака менга “болалигимда жуда эрка бўлганман, катта танаффус пайтида келиб онамни эмиб кетардим” деб кулиб-кулиб айтиб бергандилар). 1952 йил ота-онаси унинг кокилини кестириш учун Шоҳимардонга олиб боришади. Бу орада Водилдан Шўралисойга аммаси Хосиятбиби қизлари Зебинисо ва Тўлинхон билан келишади. Жуда оқила бўлган бу аёл ўзи ижод қилмаса-да, жуда кўп эртак, достонларни ёд билган. Уларни гоҳо сўз, гоҳо шеър билан, гоҳо эса хиргойи қилиб айтган. Турсунали уларни жон қулоғи билан тинглаган ва юрагига жо қилган.\nМактаб кутубхонаси ҳам анча бой бўлиб, унда ўзбек, қозоқ ва рус тилидаги китоблар сақланган. Турсунали ана шу китоблар таъсирида улғайган. 1953 йил 5 март куни Сталиннинг вафот этиши мамлакат учун улкан фожеа бўлган. Шу куни Турсунали қўлига қалам олиб биринчи шеърини ёзган. Кейинчалик шоир бу воқеани шундай эслайди: “Бу шеър тўлиғича ёдимда қолмаган. Ўша пайтлар “дунё” деган сўзни ёқтириб қолган эдим. Тусмолдан айтсам, шеърда шундай сўзлар бор эди:\nИосиф Сталин кетди дунёдан,\nДунёсидан кетди дунё.\nСталин ҳақида минглаб шеърлар ўқигандим, у ҳақда ёзиш осон эди.”\nШу йили колхоз идораси олдидаги очиқ майдонда катта анжуман бўлади. Тошкентдан келган санъаткорлар ва Шўралисой ҳаваскорлар тўгараги иштирокчилари катта концерт қўйишади. Концерт охирида Турсунали Парпиевга навбат берилади. У саҳнага чиқиб баланд овозда устози Абдураҳмон Водилийнинг “Ҳорманглар” номли шеърини ўқийди. Ҳамма қарсак чалиб уни олқишлайди. Турсунали эса бақириб шеър ўқиганидан уялиб, йиғлаб бир чеккада ўтириб қолади. Шунда концерт дастурини олиб бораётган Жўра Қодир исмли киши болани даст кўтариб яна саҳна ўртасига олиб келиб қўяди. Саросимага тушиб қолган бола енги билан кўз ёшини артиб, Сталин вафотига бағишлаб ёзган биринчи шеърини ҳаяжон ичида ўқийди. Ҳамма жим қолади. Ҳеч ким чапак чалмайди. Орага оғир сукунат чўкади. Бу ҳолни англаган, биринчи қаторда ўтирган Ҳамроқул Турсунқулов “Концерт тамом, ўртоқлар, яхши дам олинглар, ўртоқлар” деб ўрнидан туриб энгашиб чиқиб кетади.\n1954 йил айрим сабабларга кўра оила Янгийўл шаҳри, Пушкин кўчасидаги кичикроқ бир ҳовлига кўчиб ўтади. Бир хонани Турсунали кўтариб келган китоб-дафтарлар эгаллайди. Отаси оғир касалликка чалинади. Икки оёғи ишламай шол бўлиб қолади. Ўнг қўли бармоқлари ҳам ёпилмайди. Уч-тўрт ой шундай ётгач, у кишини Тошкентдаги қайсидир касалхонага, кейин эса Гулистон шаҳрига олиб кетадилар. Шу ерда Парпи Муҳаммад Амин 1955 йил 3 декабр куни вафот этади. Турсунали бир неча қариндошлари билан бориб, отасини юк машинасида олиб келади. Расм-русмларни ўтказиб, майитни Бўзсув бўйидаги қабристонга дафн этадилар.\nБу орада она-бола Янгийўлдаги уйни ижарага бериб, Шўралисойга қайтиб келадилар. Турсунали ўқишини давом эттириш баробарида тинмай шеърлар ёза бошлайди ва уларни “Ленин учқуни”, “Ёш ленинчи” газеталарига юбораверади. Шеърлари чоп этилмаса-да, таҳририятдан тез-тез хатлар олиб туради. У Ризо Новрасли раҳбарлик қилаётган мусиқа тўгарагига ҳам фаол иштирок этади.\n1957 йил Шўралисойдаги Молотов номли мактабнинг 8-синфига ўқишга боради. Шу йили “Ленин учқуни” газетасида Ю. Ҳамдам имзоси билан ёш шоир Турсунали Парпиев ҳақида мақола эълон қилинади. Шоирнинг матбуотдаги фаолияти бошланади.\nШу йили шоир ижоди учун жуда зарур бўлган яна бир муҳим воқеа рўй беради. Холаси Хайриниса ая саъйи-ҳаракатлари билан ёш шоир Ҳамроқул Турсунқулов бутун умр фарзандлари учун йиққан жуда бой кутубхонадан фойдаланиш имкониятига эга бўлади. Бу ерда ўзбек тилидаги адабиётлардан ташқари Москва ва Ленинградда чоп этилган рус ва жаҳон адабиётининг нодир асарлари йиғилганди. Биргина “Библиотека поэта” сериясидаги китобларнинг ўзи 200 жилддан зиёд эди. Шоир бу пайтда русча адабиётларни бемалол ўқир, тушунмаган сўзларни устозлардан сўраб билиб олар ёки луғатлардан излаб топарди. Устози Абдураҳмон Водилий уни тобора шеъриятга, араб тили ва адабиётини ўрганишга ҳаваслантиради.\nОта вафотидан кейин оилада иқтисодий аҳвол анча оғирлашади. Она ва бола Янгийўл шаҳридаги ҳовлиларига кўчиб ўтишади. Бу ҳовлида, дарвозадан кирганда чап томонда иккита ва ўнг томонда иккита хона бор эди. Ижарада яшаётган доктор Исмоилов уларга чап томондаги иккита хонани бўшатиб беради. Турсунали шаҳардаги Алишер Навоий номли мактабга ўқишга қатнай бошлайди. Бир муддат кундузи, кейин эса кечки, ишчи ёшлар синфида ўқийди. Кундузи иқтисодни яхшилаш мақсадида 2-босмахонада ишлайди. Бу ерда у кассали ҳарф териш, ленотипда ишлаш, муқовачилик касб-ҳунарларини эгаллайди. Шаҳардаги бош кутубхонага аъзо бўлади.\n1959 йил “Янгийўл” газетасида ишлайдиган Ҳасан Али ака ёш шоирни Тошкентга олиб боради. Бир даста шеърларини қўлтиқлаб олган шоирни у Низомий номидаги педагогика институтининг охирги курсида ўқиётган ва анча таниқли бўлган шоир Хайриддин Салоҳга таништиради. Ўзи юмушлари билан кетади. Хайриддин Салоҳ ёш шоирни бир ҳовлига олиб боради. Бу ерда у Анвар Исроил, Анвар Юсуфий каби шоирлар билан танишади. Юсуф Шомансур, Миразиз Аъзам, Раззоқ Абдурашид каби шоирлар билан дўстлашади. 1960 йил ёш шоир Тошкент Давлат университетининг (ҳозирги Ўзбекистон Миллий Университетининг) филология факултетига ўқишга киради. Шу билан пойтахтдаги ҳаёти бошланади. Шеърлари тагига даставвал “Т. Парпиев”, “М. Парпиев”, “Турсун Парпий”, “Чақмоқ” каби номларни қўяди. 1964 йилдан бошлаб эса “Рауф Парфи” тахаллусини танлайди.\nТошкентда кечган қирқ беш йиллик ҳаёти давомида шоир кенг ижодий ва ижтимоий фаолият олиб борди.\nАбдураҳмон Водилийдан сўнг Асқад Мухтор ва Шукруллони устоз деб билади. Болтиқ бўйи, Озарбайжон, Туркия давлатларида ижодий сафарларда бўлади. “Ўзбекистон халқ шоири” деган юксак унвонга эришади.\n1970-йилларнинг охири эди. Ўшанда мен ҳозирги Ўзбекистон Миллий университетининг журналистика факультети кечки бўлимида таҳсил олардим. Кундуз кунлари эса Қорақамиш даҳасидаги уй-жойларга коммунал хизмат кўрсатиш идорасида ишлар ва 26-сонли ишчилар ётоқхонасида истиқомат қилардим. Ётоқхонада яхшигина адабий муҳит бор эди. Унда Нусрат Жумаев (Нусрат Карим), Муҳаммад Ҳайдар, Рустам Ғаниев сингари кўплаб шоирлар яшашар, Йўлдош Эшбек, Шукур Қурбон каби шоирлар эса тез-тез меҳмон бўлиб туришарди.\nЁтоқхонада “Бугун Рауф Парфи Турсун Алининг квартирасига келармиш” деган хабар тарқалди. Ҳамма қатори мен ҳам беҳад шодландим. Ахир машҳур шоир билан кўришиш ва суҳбатидан баҳраманд бўлиш имкони туғилган эди-да. Тўғри, бунгача ҳам у кишини Ўзбекистон Ёзувчилар уюшмасидаги учрашув ва мушоираларда, университетдаги анжуманларда кўргандим. Аммо яқин бориб сўрашишга журъат қайда дейсиз! Энди эса…\nКечқурун Йўлдош Эшбек, курсдош дўстларим Баҳодир Мурод Али, Ҳакимжон Ўроқов, Эшқўзи Исмоилов билан бирга шоир Турсун Алининг Чуқурсой яқинидаги ижара уйига бордик. Рауф Парфи мен ўйлагандан кўра анча содда ва ҳазилкаш инсон эканлар. Тезда суҳбатга киришиб кетдик. Ҳар биримиз ўзимизни таништиргач менга қараб: “Сиз жуда керакли инсон экансиз”, –дедилар.\nМен бу сўзлардан беҳад шодландим. Кеча давомида шоирлар шеърларимиздан, Баҳодир Мурод Али эса янги ёзган ҳикояларидан бирини (адашмасам “Оқтўш”ни) ўқиб бердилар. Рауф ака шеър ва ҳикоянинг ютуқ ва камчиликларини айтиб, биз учун жуда зарур маслаҳатларни бердилар. У кишининг қуйидаги сўзлари ёдимда қолганди: “Кўпроқ миллат, тил, юрт ҳақида ёзиш керак. Тарихни чуқурроқ ўрганиш, билиш зарур. Бусиз адабиётни яратиб бўлмайди!”\nОрадан сал ўтиб шоир Рауф Субҳон :\n– Рауф Парфи сочларини олишга боргандим. Сизни сўрадилар. Уйларида кран ишламаётган экан, – деб қолди.\nРауф Парфи билан яна учрашиш имкони туғилганди. Шунда “керакли одам экансиз” деб айтган сўзлари маъносини ҳам тушундим. Назаримда, биринчи учрашувда хизмат борлигини айтишга ийманган бўлсалар керак. Ахир мен чилангар бўлиб ишлардим-да.\nАсбоб-анжомларни олиб Рауф Субҳон билан бирга устоз шоирнинг Тошкент трактор заводи яқинидаги уйларига етиб бордик. Бизни Рауф ака илиқ чеҳра билан кутиб олдилар ва баралла:\n– Дилором, мана уста келди! –дедилар.\nИчкаридан Рауф аканинг рафиқалари шоира Дилором Исҳоқова чиқиб, биз билан сўрашгач:\n– Ҳой, Чоршамъ сизмисиз? Қани, бу ёққа юринг! Хўш, мана бу кран ишламайди, унитазнинг суви тўхтамайди, ванна таги ҳам доимо ҳўл. Бизни қутқаринг!\nМен тезда ишга киришиб кетдим. Хайрлашаётганимизда Рауф ака:\n– Чоршамъ, фавқулодда ҳолат юз берса сизни чақирамиз. Келиб бизни халос этасиз, – дедилар.\n– Албатта, Рауф ака, – дедим яна учрашишга умид қилиб.\nШу воқеалар сабаб мен шоир ва шоира хонадонларига анча яқинлашиб қолдим. Уларникига борадиган шоиру ёзувчилар, ҳофизу рассомлар билан таниша бошладим. Адабий суҳбатлар, баҳсу-мунозаралардан баҳраманд бўлдим. Рауф Парфи туфайли том маънода ҳаётимда янги давр бошланди. Адабиёт, Миллат, Ватан, Тил, Тарих ҳақида олган билимларим чилпарчин бўлди. Ҳақиқат оламига кираётган соқов, гунг одамдек тасаввур этдим ўзимни. Ёзаётган шеърларим ҳам ўта бўш, ғализ бўлиб туюлди. Ирсий кўникмалар, феълимдаги қусурлар қаршилигига қарамай Рауф Парфини устоз тутиш, у кишининг насиҳат ва маслаҳатларига амал қилишни дилимга тугдим. Чунки руҳимдан келаётган овоз шунга даъват этар эди.\n“ОҚ ЙЎЛ ” ЁЗИШЛАРИ\n1984 йил бошида “Ёшлик” журналига бир талай шеърларимни олиб боргандим. Бош муҳаррир Эркин Воҳидовга шеърларим маъқул келиб, икки саҳифа қилиб беришларини ва бирор шоир ёки адабиётшунос олимдан “оқ йўл” ёздириб келишимни маслаҳат бердилар. Мен бу хабардан ўзимда йўқ даражада қувондим. Чунки шу пайтгача шеърларим ҳар қаерда чиқиб юрар, лекин бунчалик кенг жой берилмаган эди. Қолаверса,ўша пайтда “оқ йўл” билан шеър чиқиши бу – шоирнинг тан олинишидан ва устоз уни шогирдликка қабул қилганидан дарак берарди.\nРауф ака олдиларига югурдим. Бу хабардан у киши ҳам шод бўлиб, албатта ёзиб беришларини айтдилар. Аммо …ёзиб тугатишлари қийин бўлди.\nЖурналнинг 7-сони ёпилишига, яъни босмахонага топширишга мўжалланган вақтга оз қолаётганди. Устозга бу ҳақда айтсам “ёзаяпман, улгурамиз” дердилар. Орадан анча вақт ўтиб, ниҳоят:\n– Сизга оқ йўл ёздим. Фақат баъзи жойларини яна бир ўйлаб кўришим керак, эртага кўрсатаман, – дедилар.\nЯна қувончим ичимга сиғмай, “Ёшлик” журналидагиларга бу хабарни етказдим. Эртаси кун борсам Рауф ака :\n– Ёзган “оқ йўл”им йўқолиб қолибди. Билмадим, ким олган. Кабинетимдаги столнинг устида турганди. Жуда хижолатдаман. Яна вақт чўзиладиган бўляпти. Балки бошқа бирор кишидан зудлик билан ёздириб оларсиз? – дедилар.\nМен нима дейишимни билмай қолдим. Бошқа бировдан ёздириб олиш хаёлимга ҳам келмаганди. Журнал ходимларига нима дейман? Ана шуни ўйлаб эзила бошладим. Ишхонамда – Ўзбекистон радиосининг бешинчи қаватидаги фойеда хомуш ўтирганимни кўрган ҳамкасб дўстим Ғулом Фатҳиддин:\n– Ҳа,Чоршамъ дўстим? Нега кайфиятингиз йўқ, – деб сўради.\nМен бўлган воқеани айтиб бердим. Ғулом мийиғида кулиб:\n– Ҳеч ҳам хафа бўлманг. Буни қадимдан “ҳийлаи шаърий” дейдилар. Устоз ўз шогирдини турли йўллар билан синаб кўради. Менимча, Рауф ака сизни синаяптилар. “Қани, бошқа бировнинг олдига югуриб борадими ёки менга бўлган садоқатини сақлайдими” деган хаёлда шундай йўл тутяптилар, – деди.\n– Оқ йўл йўқолибди-ку?!\n– Йўқ, менимча, йўқолмаган бўлиши керак. Йўқолган тақдирда ҳам Рауф ака кеча ёзган сўзларини бугуноқ эсдан чиқарадиларми? Керак бўлса, кечагидан ҳам яхши қилиб ёзадилар. Бардам бўлинг!\nМен бир неча кун Рауф аканикига боришга ийманиб юрдим. Кейин эса ҳаммаси Ғуломжон айтгандек бўлиб чиқди. “Оқ йўл” топилди. Рауф ака уни менга бердилар. Ўша пайтдаги ҳолатимни тасвирлаш қийин. Ҳар бир шогирдда ҳам шу ҳол рўй берса керак. Гўё бутун тақдиринг шу бир қоғозда битилгандек туюлади. Бу “оқ йўл” шеърларим билан бирга “Ёшлик” журналининг 7-сонида чоп этилди. Рауф аканинг шеърият ҳақидаги кўплаб фикрлари борлиги учун уни шу ерда келтиряпман.\n“Чоршамънинг ўз тимсоллари, ўз аслияти ва, муҳими, ўз Сўзи бор. Шеърият унинг тақдирига айланса, бу Сўз ўзлигини намоён қилади. Бу сўз қандай намоён бўлади? Албатта, олдиндан башорат қилиш оғир. Унинг самимияти, юракдаги гапларини борича, яширмасдан ифода қилиши Чоршамъ ҳақида ичкин умидлар уйғотади. Шеърхоннинг унга ишонгиси келади. Шу ишончни Чоршамъ умр бўйи зиммасида олиб юриши зарур. Зеро, бу ишонч замирида Ватан ва Халқ, Ватанпарварлик ва Ватандошлик туйғуси ётади. Бундай юксак сўзларни ҳозир қийналиб ёзмоқдаман; ватанпарварлик, менимча, икки хил кўринишдадир; қоровул ватанпарварлик ва Чин ватанпарварлик. Биринчиси бор нарсаларни аяшда кўринса, иккинчиси ўзликни аямасликда кўринади…\nБугунги ўзбек шеъриятининг ҳаракатида бир қатор узгун ёшларнинг ҳам ҳиссалари бор. Чоршамъ мана шундай шоирлардандир. У ўн йилдан буён шеър ёзади. Бу тийрак, сарин шеърлар ўқувчини ўзича тўлқинлантиради, ҳаяжонлантиради.\nЧоршамъ сўзнинг ҳали ҳеч ким айтмаган маъноларини кашф этишга интилмоқда. Дафъатан, хотирангизга айрим сатрлар, парчалар санчилиб қолади:\nМен сени кун бўйи соғиндим жуда,\nСоғиндим, тоқатим толиқди тамом.\nАрмонлар кўзимда сўнади энди\nЭнди мен кулгумни йиғлай бошлайман.\nОламнинг манзаралар талошини мусаввир каби чизаркан, табиат ва Инсон тийнатининг абадий боғлиқлигини унутмайди. Яхши шеър ҳамиша ҳам таҳлилга бўйсунавермайди. Унга узоқ вақт ўқиш-уқиш билан эришиш лозим. Чунки у сизнинг шеър ҳақидаги тушунчангиз чегарасини бузган бўлади.\nЧоршамънинг бир туркум шеърлари ингичка нафосати, ўйчан тахайюли билан ром этади. Сўзнинг таърихини билади, таъмини туяди ёш санъаткор. Бир туркум шеърлари эса ҳали заҳматталаб манзумалардир. Маълумки, илҳом билан ёзилган шеъргина ўқувчи руҳиятига кириб боради, маънавий бойликка айланади…\nМен шеъриятнинг оддий бир ишчиси сифатида Чоршамъга ўзига нисбатан аёвсиз бўлишини тилардим .\n← Эътиқодингиз қандай?\nВақт инсонсиз ҳеч нарса! →


31 октябр 2020, Тошкент вақти: 15:57\nҚорақалпоғистоннинг Тахиатош туманида 4-синф ўқувчиси устига девор қулаши оқибатида нобуд бўлди. Воқеа тафсилотларидан хабардор тахиатошликларнинг Озодликка айтишича¸ мактаб ўқитувчиси ўрнига пахтага ёлланган боланинг онаси фожиа пайтида далада бўлган. Туман Халқ таълими бўлими раҳбари ўқитувчиларга ўз ўрнига одам ёллаб пахтага юбориш мажбурияти қўйилганини инкор қилишга уринди.\nТахиатош тумани марказидаги Бердақ номли мактабнинг 4-синф ўқувчиси 11 октябрь куни девор тагида қолиб нобуд бўлди.\nФожиа тафсилотларидан хабардор тахиатошлик ўқитувчилардан бири Озодлик билан микрофонсиз суҳбатда, боланинг қаровсиз қолгани фожиага сабаб бўлганини тахмин қилади.\n“Боланинг отаси Россияга ишлагани кетган. Онаси мактаб ўқитувчиси билан пулга келишиб, унинг ўрнига пахта теримига чиққан. Бола кеча жийда тераман деб уйлари яқинидаги эски бетон деворга осилиб чиқмоқчи бўлган. Лекин, девор қулаб уни босиб қолган. Бола ўша заҳоти жон берган. Онасини пахтадан чақириб келишган”, деди исми сир қолишини сўраган боланинг маҳалладошларидан бири.\nОзодликка маълум бўлишича¸ фожиа кундузги соат 12 ларда содир бўлган ва 11 яшар бола мактабнинг иккинчи сменасида ўқиган.\nТахиатошлик ўқитувчи таълим тизими ходимларини пахта теримига жалб қилмаслик ҳақида Бош вазир топшириқ берганига қарамай¸ ўқитувчиларга ўз ўрнига одам ёллаб пахтага чиқариши мажбурияти қўйилганини фожианинг билвосита сабаби деб билишини яширмайди.\n“Тахиатошнинг ҳамма мактабларида ҳозир аҳвол шундай. Ўқитувчилар ўз ўринларига одам ёллаб пахтага юборган. Пулга зориққан одамлар ўқитувчилар ўрнига чиқиб пахта теришаяпти. Буни ҳамма билади. Ўқитувчиларга ҳам¸ ўзининг ўқитувчилигини бекитиб¸ пахтага чиқиш буюрилган”, дейди ўзи ҳам чўнтагидан пул тўлаб¸ ўрнига пахтага одам юборишга мажбур бўлган тахиатошлик ўқитувчи.\nТахиатош туман Халқ таълими бўлими мудири Қувватбой Бекбўлиев Озодлик билан суҳбатда Бердақ номли мактабнинг 4-синф ўқувчиси девор тагида қолиб ўлганини тасдиқлар экан, ўқитувчиларнинг пахта терими учун ўз ўрнига одам ёллаётганини инкор қилди:\n- Йўқ, ўқитувчиларга ўз ўринларингга одам чиқаринглар деган талаб қўйилмаган. Қишлоқ жойларда обеддан кейин ўзининг даромади учун битта-яримта чиқаётган ўқитувчи бор. Бу ихтиёрий, ўзларининг чўнтагига пул ишлаш учун чиқаётганлар бор, деди Қувватбой Бекбўлиев.\nЎзбекистонлик журналист ва инсон ҳуқуқи ҳимоячиси Малоҳат Эшонқулованинг айтишича, пахта сиёсати туфайли оналар ўз фарзандларини кўп ҳолатларда қаровсиз қолдиришга мажбур бўлмоқдалар.


Наманган вилоятида қизни кетмон дастаси билан ургани учун фуқарога нисбатан “енгил тан жароҳати” моддаси бўйича иш қўзғатилди - Anhor\nAnhor Все посты Наманган вилоятида қизни кетмон дастаси билан ургани учун фуқарога нисбатан “енгил тан жароҳати” моддаси бўйича иш қўзғатилди\nНаманган шаҳрида яшовчи фуқаро М.К. Тўрақўрғон тумани ИИБ бошлиғи номига ариза билан мурожаат қилиб, унда, куёви Тўрақўрғон туманида яшовчи А.Х. қизи У.Х.ни жорий йил 12 апрель куни рашк сабабли уриб тан жароҳати етказганлигини маълум қилиб, куёвига нисбатан қонуний чора кўришни сўраган. Бу ҳақда Наманган ИИБ матбуот хизмати хабар беради.\n“Суд тиббий экспертиза хулосасига кўра фуқаро У.Х.нинг тан жароҳатлари кўкрак қафаси орқа юзаси чап ва ўнг томонларида тўқима дефекти билан бўлган яралар борлиги, кўкрак қафаси олд ва орқа юзаларида, елка камарида, ҳар иккала елкаларида, билакларида, қўл кафтларида, сонларида териости гематомалар борлиги, ҳар иккала кўз қовоқларида юзида, кўкрак қафаси олд юзасида, бош тепа соҳасида қонталашлар аниқланган бўлиб, ушбу жараҳатлар ўтмас қаттиқ буюм таъсиридан келиб чиққанлиги, айрим қонталашлар фонида илмоқсимон, бир томони очиқ овал шаклли эканлиги, цлиндирик кўринишли бошқа қонталашлар аниқланганлиги, булар ярим қаттиқ буюм ҳисобланган арқон таъсиридан юзага келган бўлиши инкор этилмаганлиги, аниқланган жароҳатлар соғлиқни қисқа вақт- 6 кундан кўп 21 кундан кам бўлган муддатга бузилишига олиб келадиган ҳусусиятга эга бўлгани учун оғирлик даражасига кўра, соғлиғини бузилишига сабабчи бўлган енгил тан жароҳатлари тоифасига кириши кўрсатилган”, – дейилади хабарда.\n«Не молчи» (“Жим турма”) лойиҳасининг қайд этишича, ФҲДЁда ушбу фуқароларнинг муносабатлари қайд этилмаган, улар фақат никоҳ ўқитган.\n«Уришлар биргаликдаги турмушнинг биринчи куниданоқ бошланган. Куёвнинг синглиси уни келинга қарши гиж-гижлаган, келин бошқа эркаклар билан мулоқот қилишини айтган. Куёв келинни ҳар сафар урган. Қиз тикувчилик цехида ишлаган, куёв унинг ишига кўпинча жанжал билан келган. Қиз ота-онасига бу ҳақда айтмаган, уларни хафа қилишдан қўрққан. Оиласи учун чидаб келган. У эри билан 9 ой яшаган. 16 апрель куни навбатдаги жанжалдан кейин эри уни арқон билан боғлаб, кетмон билан ура бошлаган. Хиёнатини тан олишни талаб қилган – қиз ўзига туҳмат қилган, чунки уни шу жойнинг ўзида ўлдириб қўйишидан қўрққан. Эркак кетмон дастаси синганидан кейин уришдан тўхтаган».\nЛойиҳанинг қайд этишича, “қасддан енгил тан жароҳатини етказиш” моддасини “қийнаб азоблаш” (Жиноят кодексининг 110-моддаси) моддасига алмаштириш зарур.\nФотосурат: «Не молчи» лойиҳаси\nАтом электр станциясини қуриш бўйича дирекция раҳбари: "Биз жамоатчилик муҳокамаларини тинглашга тайёрмиз"


Барвақт қаришга олиб келувчи маҳсулотлар - олимлар тадқиқоти\nИспаниялик олимлар гуруҳи юқори даражада қайта ишланган овқатлар ҳужайраларнинг барвақт қаришига олиб келишини аниқлади.\nТОШКЕНТ, 19 май — Sputnik. Испания Наварра университети тадқиқот гуруҳи юқори даражада қайта ишланган овқатлар ҳужайраларнинг қаришини тезлаштиришини аниқлади. Бу ҳақда La Vanguardia нашрида мақола чоп этилди.\nГарвард олими: юрак учун энг фойдали маҳсулот\nНон маҳсулотлари ва энгил газаклар, газланган ичимликлар, турли хил ширинликлар, шакар билан маккажўхори парчалари, ярим тайёр маҳсулотлар ва қайта ишланган гўшт маҳсулотлари “ултраишлов берилган” деб ҳисобланади. Бундай овқатлар таркибида консервантлар ва бўёқлар, шакар, ёғ ва туз кўп, витаминлар ва тола эса жуда кам бўлади.\nТадқиқотда ёзилишича, унинг ишлатилиши хромосомаларнинг охирги қисмларини - теломераларни камайтиради. Организмдаги табиий жараёнлар туфайли уларни ёшга қараб қисқартириш мумкин, аммо юқори даражада қайта ишланган маҳсулотлар бу жараённи тезлаштиради.\nИлмий гуруҳ 57 дан 91 ёшгача бўлган 886 киши иштирокида тажриба ўтказди. Тадқиқотчилар кўнгиллиларнинг парҳези ва теломерлар ўртасидаги муносабатларни таҳлил қилишди.\nТадқиқот натижаларига кўра, кунига уч марта кўп ишлов берилган озиқ-овқат маҳсулотларини истеъмол қиладиган одамлар теломераларни қисқариш эҳтимоли икки баравар кўпроқ эканлигини кўрсатди.\nТОШКЕНТ, 31 окт — Sputnik. Олимлар Марказий Осиё (МО) жонсиз саҳрога айланиши мумкин, дея айтишмоқда, деб ёзади "Популярная механика" нашри.\nМетеорологлар иқлим яқин беш йилда қай даражада ўзгаришини айтишди\nОлимларнинг аниқлашларича, 34 миллион йил олдин иқлимнинг кескин ўзгариши минтақада экологик фалокатга олиб келган. Бу воқеа минтақанинг биологик хилма-хиллигини бир умрга ўзгартирган. Мўғулистон, Тибет ва Шимоли-Ғарбий Хитой озгина ўсимликлар ўсадиган кенг қурғоқ чўлларга айланган. Бу замин қарийб 20 миллион йил давомида шу ҳолатда бўлган. Тадқиқот муаллифларининг таъкидлашларича, худди шу сценарий тез орада такрорланиши мумкин.\nОсиёдаги қазилма чангни ўрганиб чиққан олимлар, миллионлаб йиллар давомида Марказий Осиё саҳродан иборат бўлгани, бу ерда асосан майда кемирувчилар яшаган, деган хулосага келишди.\nИлгари бу минтақа деярли ҳар доим ўрмонзор билан қопланган, ва фақат вақт ўтиши билан бу ерда бир нечта чўллар пайдо бўлган, дея ҳисобланар эди. Бироқ, янги тадқиқот муаллифларининг фикрича, минтақанинг ҳозирги ҳолати - бу акс-ҳаракатлар, яъни қурғоқ саҳролар ўсимлик билан қопланиши натижасидир.\nОлинган натижалар минтақадаги биохилма-хиллик, қишлоқ хўжалиги ва инсон фаровонлиги келажаги учун жиддий оқибатлар тўғрисида маълумот бермоқда. Ўтмишдаги фактлар шуни кўрсатмоқдаки, агар чўллар кўпайишда давом этса, Марказий Осиё ҳеч қачон илк чўлланишдан олдин мавжуд бўлган ноёб биологик хилма-хиллигини тиклай олмайди", - дея изоҳ беради тадқиқот иши етакчи муаллифи Наташа Барболини.\nУшбу тадқиқотлар Иқлим ўзгариши бўйича ҳукуматлараро кенгашнинг Марказий Осиё тезда сайёрадаги энг иссиқ ва энг қуруқ жойларидан бирига айланиб бораётганлигини кўрсатадиган прогнозларига мос келади, дея таъкидланган "Популярная механика" нашрида.\nТадқиқот ҳаммуаллифи Карина Хорн дейдики, қачонлардир доминантлик қилган айрим ўсимликлар минтақада ҳали ҳам бор, аммо улар жуда камёбдир. Бу шундан далолат берадики, иқлимнинг тезликда ўзгариши популяциянинг ортга қайтмас ўзгаришига олиб келиши мумкинлигига ишора қилади, деб ҳисоблайди аёл.


Коронавирус статистикаси кескин пасайди – Газета.uz\nLotinchada 8 март 2022, 15:41 Коронавирус Жамият\n7 март куни Ўзбекистонда 27 нафар кишида коронавирус аниқланди, дея хабар бермоқда ССВ.\nБу бир кун олдин қайд қилинган ковид ҳолатларидан (68) икки баробардан кўпроққа кам ва охирги 12 ой ичидаги энг паст кўрсаткич. Роппа-роса бир йил олдин деярли худди шундай кўрсаткичлар қайд этилган эди (2021 йил 8 март куни 28 та ҳолат ва 9 март куни 21 та ҳолат). Пандемия давомидаги энг юқори кўрсаткич жорий йил 22 январда қайд этилган — қарийб 1500 та.\n2020 йил март ойидан бери коронавирус инфекцияси қайд этилганлар сони 236994 нафарни ташкил этмоқда.\nДушанба куни Тошкент шаҳрида 5 кишида, Андижон ва Сурхондарё вилоятларида 4 нафардан, Наманган, Самарқанд ва Сирдарё вилоятларида 3 нафардан, Бухоро ва Хоразм вилоятларида 2 нафардан ва Навоий вилоятида 1 кишида ковид аниқланган. Бошқа ҳудудларда касаллик қайд этилмаган.\nШунингдек, кеча кун давомида 3 кишида пневмония аниқланди. Кетма-кет олтинчи кун коронавирусдан ўлим ҳолатлари қайд этилмаяпти. Инфекция асоратлари оқибатида вафот этганларнинг умумий сони 1637 га етган.


Қозоғистонда COVID-19 инфекциясини юқтириб олганлар сони 90 мингга яқинлашди\n16 апрел 2021, Тошкент вақти: 21:24\nОлмаотадаги COVID-19 учун тест топшириш маскани, 2020 йил 13 июли.\nҚозоғистонда ўтган кеча-кундузда коронавирусга чалиниш билан боғлиқ 1414 та ҳолат қайд этилган, дея маълум қилди Соғлиқни сақлаш вазирлиги.\nХасталаниш бўйича энг кўп ҳолат яна мамлакатнинг икки йирик шаҳри – Нур-Султон (232 киши) ва Олмаотага (218 киши) тўғри келган.\nРасмий маълумотларга кўра, беморларнинг умумий сони 89078 нафарни ташкил этган. Улардан 59517 нафари соғайиб кетган. Соғлиқни сақлаш вазирлигининг 28 июль куни ёйинлаган маълумотларига кўра, коронавирусдан шу кунгача 793 бемор вафот этган.\nОзодлик радиоси қозоқ хизматининг ёзишича, мамлакатда кўпчилик расмий статистиканинг холислигига шубҳа билдирмоқда. Хасталарнинг каттагина қисми коронавирусга тест топширмай, уйида даволанмоқда.\nҚозоғистон коронавирусга чалинганлар сони бўйича шу кунда дунёда 26-ўринда, вафот этганлар сони бўйича эса 47-ўринда бормоқда.


Рус медиаси Путинга қарши: “Lenta” сайтида урушни қораловчи мақолалар эълон қилинди | Qalampir.uz\nРус медиаси Путинга қарши: “Lenta” сайтида урушни қораловчи мақолалар эълон қилинди\nОлам\t09 Май 21:52 8719\nРоссиянинг “Lenta” сайти мамлакат Президенти Владимир Путиннинг сиёсатини қоралаб, 10 дан ортиқ материал эълон қилди.\nҚайд этилишича, “Lenta” сайти “Украина Путиннинг режаларини бузди” ва “Россия Мариуполни бутунлай вайрон қилди” форматидаги ноодатий ва маълум даражада экстремистик сарлавҳали матнларни жойлаштирган. Россия Федерацияси Президенти ва Украинадаги урушни танқид қилувчи ўндан ортиқ шундай мақолалар чоп этилган.\nҲозирда “Lenta” нашри материалларни сайтдан олиб ташлаган, фақат нусхаси веб-архивда ва уни сақлашга муваффақ бўлган фойдаланувчиларнинг скриншотларида сақланиб қолган.\nҲар бир материал бошида раддия бўлган, унда материаллар раҳбарият билан келишилмагани ва нашрга муаммо келтириши айтилган ҳамда унинг сўнгида материаллар ўчирилмасидан скриншот қилиб олиш тавсия қилинган.\nУрушга қарши мақолалар ва уларни жойлаштириш учун жавобгарликни икки бўлим бошлиғи Егор Поляков ҳамда нашр муҳаррири Саша Мирошникова ўз зиммасига олган.\nШундан сўнг, оммавий ахборот воситаларида Егор Поляковнинг мурожаати экани айтилган матн пайдо бўлган.\n“Lenta” жуда катта аудиторияни тўплади, мен кўп куч сарфладим, шунинг учун Саша ва мен бундай спектакл ягона тўғри ҳамда самарали йўл бўлишига қарор қилдик”, дейилади мурожаатда.\nАйтиш жоизки, аввал ҳам шунга ўхшаш воқеа содир бўлган эди. Жорий йилнинг 14 март куни кечқурун Россиянинг “Биринчи канал”и ходими Марина Овсянникова “Время” кўрсатуви жонли эфирида урушга қарши плакат билан студияга кириб борганди. Янгиликлар эълони пайтида у “No war. Урушни тўхтатинг. Пропагандага ишонманг. Бу ерда сизни алдашмоқда. Руслар урушга қарши”, деб ёзилган плакат билан кадрга тушди. Шундан сўнг, Овсянниковага нисбатан текширув бошланди. Воқеа Москванинг Останкино суди Овсянниковага 30 минг рубль миқдорида жарима солиши билан якунланганди.\n16 Май 22:10 26616\n17 Май 22:31 24428


Бугун, 12 апрель куни Вирусология илмий текшириш институти клиникасининг коронавирус инфекциясига қарши курашган бир гуруҳ тиббиёт ходимлари юксак эҳтиром билан кузатилди.\n«Айни пайтда юртимиз бўйлаб минглаб тиббиёт ходимлари коронавирус инфекциясига чалинган беморларни даволашда, карантинда сақланаётган фуқароларни тиббий кузатувга олишда, ҳақиқий маънода, қаҳрамонлик кўрсатишмоқда. Улар сафида пойтахтимиздаги Вирусология илмий-текшириш институти клиникасининг аҳил жамоаси ҳам фидойилик кўрсатиб меҳнат қилишмоқда.\nБугун ушбу клиниканинг бир гуруҳ тиббиёт ходимлари Соғлиқни сақлаш вазири Алишер Шодмонов томонидан чуқур миннатдорлик изҳор этилиб, юксак эҳтиром билан реабилитацияга кузатилди. Эндиликда улар ўрнида навбатдаги фидойи тиббиёт ходимлари фаолият бошлашади.\nШу ўринда эътироф этиш керакки, мазкур клиниканинг билимли ва матонатли жамоаси саъй-ҳаракатлари туфайли шу кунгача жами 37 нафар коронавирус инфекциясига чалинган бемор бутунлай соғайди. Тез фурсатларда ушбу клиникадан яна ўнлаб беморларнинг соғайиб чиқиши кутилмоқда. Айна пайтда бу ерда 112 нафар беморга шифокорлар томонидан кеча-ю кундуз халқаро стандартлар асосида, самарали даволаш муолажалари олиб борилмоқда», дейилади Соғлиқни сақлаш вазирлиги Жамоатчилик билан алоқалар бўлими хабарида.\n«Беморларнинг соғайиши йўлида клиникамизда бор маҳоратини ишга солиб, фидойилик кўрсатаётган тиббиёт ходимларининг ўрни алоҳида. Даволаш жараёнида Жаҳон соғлиқни сақлаш ташкилоти, шунингдек, Германия, Жанубий Корея, Хитой, Япония каби қатор давлатларнинг нуфузли мутахассислари тавсияларидан фойдаланилмоқда. Бундан ташқари, юртимизнинг пульмонолог, кардиолог, терапевт, эндокринолог каби етук мутахассислари билан телемулоқот ўрнатилиб, зарур тавсияларни олишаётгани ҳам шифокорларимизга қўл келмоқда. Коронавирус инфекциясига чалинган беморларни даволаётган вилоятларимиздаги тиббиёт муассасалари шифокорлари билан ҳам доимий мулоқотда бўлиб, тажриба алмашиб турибмиз», дейди тиббиёт фанлари доктори, профессор, Вирусология илмий-текшириш институти директори Эркин Мусабаев.\n«Энг муҳими, оиласи, яқинлари, халқимиз учун ишда қолиб, коронавирус инфекциясига беморларни шифо улашишга интилаётган тиббиёт ходимлари ҳар қанча эътирофга лойиқ.\nМамлакатимиз Президентининг коронавирус инфекцияси тарқалишининг олдини олишга қаратилган қатор видеоселектор йиғилишларида, уч марта халқимизга йўллаган мурожаатларида ҳам шифокорларимиз меҳнатига алоҳида эътибор қаратди. Жумладан, ушбу курашнинг олдинги сафларида чинакам жасорат ва матонат кўрсатаётган жонкуяр ва олижаноб шифокорларга чуқур миннатдорлик билдирдилар. Бу эътироф тиббиёт ходимларининг кучига куч қўшиши, эпидемия балосини аритишда янада фидойилик билан меҳнат қилишларида туртки бўлиши шубҳасиз», дейилади Соғлиқни сақлаш вазирлиги Жамоатчилик билан алоқалар бўлими хабарида.


Танзила Нарбаева Россия Федерацияси элчисини қабул қилди - Халқ сўзи\n18:07 09 Июль 2021 Сиёсат\n2021 йил 9 июлда Олий Мажлис Сенати Раиси Т. Нарбаева Россия Федерациясининг Ўзбекистон Республикасидаги Фавқулодда ва Мухтор Элчиси О. Мальгиновни қабул қилди.\nУчрашувда Ўзбекистон-Россия муносабатларининг ҳолати ва ривожланиш истиқболлари, икки томонлама парламентлараро ҳамкорликни янада мустаҳкамлаш, шунингдек, халқаро парламент тузилмалари доирасидаги ўзаро ҳамкорлик масалалари муҳокама қилинди.\nО.Мальгинов Президент Ш.Мирзиёев раҳбарлигида Ўзбекистонда амалга оширилаётган, инсон ҳуқуқлари ва эркинликларини таъминлаётган демократик ислоҳотлар ва ўзгаришларни, ижтимоий-иқтисодий соҳадаги жадал сурътларда юз бераётган ижобий ўзгаришларни юқори баҳолади.\nБугун Ўзбекистоннинг айрим жойларида ёмғирли об-ҳаво кутиляпти\nАндижонда Хўжаобод туманидаги таъмирланаётган йўлда автоҳалокат юз берди


Муниса Ризаева мухлисларига “кўрпасига қараб оёқ узатиш”ни тавсия қилди » Ўзбекистон янгиликлари – Zamin.uz\n22-09-2015 | 13:48\nZAMIN.UZ / Маданият / 22 Сентиябр 2015 года2 733\nХонанда Муниса Ризаева интернетда яна бир жанжалга аралашиб қолди.Ўтган ҳафта унинг Instagram’даги саҳифаси баҳс-мунозараларга тўлиб-тошди.Маълум бўлишича, хонанда тўй маросимларига бориш учун гонорар нархини оширган. Кўпчилик мухлислар бу масала юзасидан эътирозларини унинг саҳифасида қолдирган.“Сизга қарсак чалаётган халқнинг тўйига фалон миллион сўмга боришингиз тўғрими?” қабилидаги саволларга Ризаева “Кўрпангизга қараб оёқ узатинг” деб жавоб берган.“Сизлар қанақа қилиб пул топасизлар? Менга жудаям қизиқ? – деб ёзди ўз саҳифасида мухлислари билан баҳсга киришган хонанда. – Сизларда имконият бўлганда сизлар нафақат 700 ёки 800 (доллар) сўрардинглар, анча кўпроқ сўрардинглар, бунга умуман шубҳам йўқ. Қанча кўп инсон топади, шунча кўп расход бўлади ва иштаҳа очилади”.“Унда магнитофон олинг ва диск қўйиб ашула эшитинг!!! – маслаҳат берди Ризаева мухлисларига. – Кўрпангга қараб оёғингни узат дейди!!!”.Баҳслар ниҳоясини топавермагач, хонанда ўзига ёқмаган изоҳларни ўчириб ташлаши, фойдаланувчиларни блоклашини айтди.\nЎқишни тавсия қиламиз Муниса Ризаева бўлажак турмуш ўртоғига қўядиган талабларини маълум қилди


2014 йил 10 июнь куни бўлиб ўтадиган танлов савдоларига ер майдонларини узок муддатли ижарага олиш хукуки қўйилмоқда. :: glotr.uz\n2014 йил 10 июнь куни бўлиб ўтадиган танлов савдоларига ер майдонларини узок муддатли ижарага олиш хукуки қўйилмоқда.\nот 9 486 сум / шт.\nБарча талабгорлар диқатига!!!\n1. Аттракцион қуриш учун 1 дона, 154,0 кв.м. Ижара ҳуқуқнинг минимал қиймати – 97 387 сўм. Аттракцион қуриш минимал қиймати – 12 000 000 сўм.\n2. Аттракцион қуриш учун 1 дона, 315,0 кв.м. Ижара ҳуқуқнинг минимал қиймати – 199 200 сўм. Аттракцион қуриш минимал қиймати – 30 000 000 сўм.\n3. Аттракцион қуриш учун 1 дона, 490,0 кв.м. Ижара ҳуқуқнинг минимал қиймати – 309 867 сўм. Аттракцион қуриш минимал қиймати – 54 000 000 сўм.\n4. Аттракцион қуриш учун 1 дона, 490,0 кв.м. Ижара ҳуқуқнинг минимал қиймати – 309 867 сўм. Аттракцион қуриш минимал қиймати – 70 000 000 сўм.\n5. Аттракцион қуриш учун 1 дона, 707,0 кв.м. Ижара ҳуқуқнинг минимал қиймати – 447 093 сўм. Аттракцион қуриш минимал қиймати – 160 000 000 сўм.\n6. 50 ўринли Чойхона биноси қуриш учун 1 дона, 962,0 кв.м. Ижара ҳуқуқнинг минимал қиймати – 608 350 сўм.\n7. Музқаймоқ ва яхна ичимликлар сотиш кафеси хамда бассейн қуриш учун 1 дона, 800,0 кв.м. Ижара ҳуқуқнинг минимал қиймати – 505 904 сўм.\n8. Минифутбол майдончаси қуриш учун 1 дона, 700,0 кв.м. Ижара ҳуқуқнинг минимал қиймати – 442 666 сўм.\n9. Минифутбол майдончаси қуриш учун 1 дона, 700,0 кв.м. Ижара ҳуқуқнинг минимал қиймати – 442 666 сўм.\n10. Баскетбол майдончаси қуриш учун 1 дона, 600,0 кв.м. Ижара ҳуқуқнинг минимал қиймати – 379 428 сўм.\n11. 8-ўринли Санитар гигиеник хонаси қуриш учун 1 дона, 56,0 кв.м. Ижара ҳуқуқнинг минимал қиймати – 35 414 сўм.\n12. 4-ўринли Санитар гигиеник хонаси қуриш учун 1 дона, 15,0 кв.м. Ижара ҳуқуқнинг минимал қиймати – 9 486 сўм.\n13. Савдо ва маиший хизмат курсатиш биноси қуриш учун 1 дона, 144,0 кв.м. Ижара ҳуқуқнинг минимал қиймати – 91 063 сўм.\n14. Болалар ўйин майдончаси қуриш учун 1 дона, 160,0 кв.м. Ижара ҳуқуқнинг минимал қиймати – 101 181 сўм.\n15. Болалар ўйин майдончаси қуриш учун 1 дона, 160,0 кв.м. Ижара ҳуқуқнинг минимал қиймати – 101 181 сўм.\n16. Савдо ва маиший хизмат курсатиш биноси қуриш учун 10 дона, хар бири 20,0 кв.м. Ижара ҳуқуқнинг хар бирининг минимал қиймати – 12 648 сўмдан.\nМажбуриятларнинг бошланғич ҳажми Жондор туман архитектура бўлими томонидан тайёрланган шаҳарсозлик топшириғи асосида белгиланади. Шаҳарсозлик топшириғи нусхаси талабгорларга танлов ҳужжатлари билан бирга тақдим этилади. Мажбуриятларни бажариш танлов ғолиби танлов мажбуриятларини бажариш тўғрисида шартнома тузилган кундан бошлаб 1 ой муддатда амалга оширилиши лозим.\nТанловда иштирок этиш учун талабгорлардан буюртманомаларни қабул қилиш билдиришнома матбуотда эълон қилинган кундан бошланади ва 2014 йил 09 июн куни соат 12.00 да тўхтатилади.\nТалабгорлар танловда иштирок этиш учун буюртманома берилишидан олдин ижара ҳуқуқ минимал қийматининг 10 фоизи миқдоридаги закалатни закалат келишувига асосан танлов ташкилотчисининг мазкур билдиришномада кўрсатилган банк ҳисоб рақамига тўлашлари шарт.\nТанлов қатнашчиларининг таклифлари қайд этилган конвертлар Жондор туман хокимлиги биносида 2014 йил 10 июн куни соат 12.00 да очилади, 2014 йил 10 июн куни соат 17.00 да мазкур ҳокимлик биносида танлов ғолиби аниқланади. Комиссия томонидан танлов таклифи энг яхши деб эътироф этилган талабгор танлов ғолиби деб топилади.\nЮқоридаги ер участкаларининг узоқ муддатли ижарага олиш хуқуқи 2014 йил 10 июндаги танловда сотилмаган тақдирда, унинг такрорий танлов савдоси 2014 йилнинг 17 июн куни соат 12.00 да бўлиб ўтишини олдиндан маълум қиламиз.\nТакрорий танловда иштирок этиш учун талабгорлардан буюртманомаларни қабул қилиш 2014 йил 16 июн соат 12.00 да тўхтатилади.\nТакрорий танлов қатнашчиларининг таклифлари қайд этилган конвертлар Жондор туман хокимлиги биносида 2014 йил 17 июн куни соат 12.00 да очилади, 2014 йил 17 июн куни соат 17.00 да мазкур ҳокимлик биносида танлов ғолиби аниқланади.\nТанловда қатнашиш истагида бўлган талабгорлар танлов ташкилотчисидан танлов ҳужжатларини энг кам ойлик иш ҳақининг бир баробари миқдоридаги ҳақ эвазига олади.\nТалабгорлар танловда иштирок этиш учун танлов ташкилотчисига буюртма хат билан бирга қуйидаги ҳужжатлар илова қилинган буюртманомани икки нусхада тақдим этади:\n- юридик шахслар – давлат рўйхатидан ўтказилганлик тўғрисидаги гувоҳнома нусхаси, шунингдек ваколатли вакилнинг шахсини тасдиқлайдиган ҳужжат нусхаси илова қилинган ҳолда унинг танловда қатнашиши учун қонун ҳужжатларида белгиланган тартибда расмийлаштирилган ишончнома;\n- жисмоний шахслар – паспорт нусхаси (якка тадбиркор сифатида фаолият юритаётган жисмоний шахслар давлат рўйхатидан ўтказилганлиги тўғрисидаги гувоҳнома нусхаси), танловда ваколатли вакил қатнашганда ваколатли вакилнинг шахсини тасдиқлайдиган ҳужжатнинг нусхаси илова қилинган ҳолда қонун ҳужжатларида белгиланган тартибда расмийлаштирилган ишончнома;\n- танлов ташкилотчисининг банк ҳисоб рақамига закалат тўланганлигини тасдиқловчи тўлов ҳужжатидан нусха;\nТанлов ҳужжатлари олиш учун тўловлар ва закалат пулини тўлаш учун танлов ташкилотчисининг банк реквизитлари: АТ “Халк банк” Бухоро филиали, ҳ/р: 20208000600251607001, МФО 00116, СИТР 302668377.\nТанлов ҳужжатлари ва қўшимча маълумотлар олиш мумкин бўлган манзил: Бухоро вилояти,Бухоро шаҳар, Мустакиллик кўчаси 10-уй.\nУзбекистан, Бухарская область, Бухоро шахар Хамза кучаси 1-уй